text
stringlengths 248
25.3k
| label
stringclasses 10
values |
|---|---|
Туспуктэм: Константин Вознесенских Майя Бывальцева 13-тӥ куарусёнэ Удмуртиын коронавируслы 5 сюрс 917 эскеронъёс ортчытӥзы, 791 муртлэсь висёнэз шараязы, соос пӧлын 14 аресозь 202 пиналъёс но 65 арессэс ортчем 146 арлыдоос. Эмъяськонние 24 адями шедиз. Со сярысь элькунысь тазалыкез утёнъя министерстволэн пресс-службаез ивортӥз. Та дыре доразы эмъяськись 5 сюрс 619 адямиез эмчиос чакласа возё. Эмъяськонниосын кыллись 325 висисьёслэн тазалыксы шоро-куспо лыдъяське, 33 муртлэн – секыт, 11-ез соос пӧлысь тыосты шокатӥсь аппарат улын кыллё. 56 адями висёнэз вормиз. Одӥг мурт кулӥз. Воргоронлы 93 арес вал. 14-тӥ куарусёнлы Удмуртиын коронавирусэн черлан 189 сюрс 303 учыр лабораториосын зэматэмын. 178 сюрс 525 мурт йӧназ. 4 сюрс 68 адями улонысь кошкиз, со пӧлысь 3 сюрс 867-ез – юнматэм диагнозэн. 702 сюрс 461 мурт вакцинациез ортчиз, со пӧлысь 561 сюрс 656 адями кыкетӥ компонентсэ но басьтӥз. 223 сюрс 291 адями ревакцинациез ортчиз. Коронавирусэз алон, шараян но эмъян пумысен юанъёсын визь-кенеш сётонъя центре жингыртыны луэ, солэн телефон номерез – 8-800-100-24-47. Тодэ вайытом, нунал азьвыл элькунын 5 сюрс 583 эскеронъёс ортчытӥзы, 853 муртлэсь висёнэз шараязы. Эмъяськонние укмыс адями шедиз. Тегъёс: Тазалык коронавирус висён Удмуртия | Тазалык |
Туспуктэм: Руслан Нуриахметов Майя Бывальцева 1-тӥ шуркынмонэ Удмуртиын пилемо улоз, сайкиськылоз. Интыосын кот лымы усёз, зороз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз, Тӧл уйпал но шундыпуксён вискысь, уйпалась секундскын 4-9 метре пельтоз. Элькунъя уйин -3…+2, нуназе -1…+4 градус возиськоз. Тодэ вайытом, улосвыл Гидрометцентр ивортэмъя, вирнуналэ трос зор-кот усёз. Тегъёс: куазь Удмуртия | Инкуазь |
Руслан Нуриахметов Майя Бывальцева Вуись шутэтскон нуналъёсы, 19-20 тулыспалэ, Удмуртиын куазь лымыё но тӧло луоз. Со сярысь улосвыл Гидрометцентрлэн пресс-службаез ивортӥз. « Шутэтскон нуналъёсы ӧжытак но шоро-куспо лымыялоз, тӧл секундскын 10-14 метрозь кужмояса пельтылоз. Сюресъёс вылын лымы пуктэмъёс но вӧлдэт » Удмуртиысь Гидрометцентрлэн пресс-службаез Кӧснуналэ потон уе -3…-8 градус, нуназе -1…-6 градус возиськоз. Аряннуналэ, 20-тӥ тулыспалэ, уйин но нуназе 0…-5 градус котырын луоз. Нырысь-валысь чакланъёсъя, 21-тӥ тулыспалэ лымы лапкомоз, температура шӧдскымон уз воштӥськы. Тегъёс: Ижкар куазь Гидрометцентр Тол лымы Удмуртия | Инкуазь |
vk.com (ИУФФУиЖ УдГУ) Анжелика Тихонова корреспондент Ижкарын Удмурт кун университетысь Удмурт кылосбуръя, финно-угроведениея но журналистикая институтын удмурт кылъя мастер-классъёсъя витетӥез «Удмурт кылвуко» улосвылкуспо вожвылъяськон ортчиз. Ужрадэ Можгаысь, Ижкарысь педколледжъёсысь, Глазкарысь пединститутысь студентъёс, Кез ёросысь Александровоысь, Дэри ёросысь Лудорвайысь но Татарстанысь Огырчи ёросысь Сарсак-Омгаысь школаосын дышетскисьёс пыриськизы.Со сярысь ивортодэтъя «Удмуртия» агентстволэн корреспондентэзлы вожвылъяськонэз радъясь, кылосбур тодосъя кандидат, институтысь огъя но финн-угол кылтодосъя кафедраысь доцент Елена Булычева вераз. Егитъёс «Методика преподавания удмуртского языка», «Изучение удмуртского языка в междисциплинарном аспекте», «Интерактивные формы изучения грамматики и лексики удмуртского языка» но «Диалог культур на уроках удмуртского языка» ньыль секциосъя мастер-классъёс возьматӥзы. Студентъёс вераськизы, кызьы удмурт кылэз география, шаертодон, технология, физкультура урокъёсын кутыны, удмурт кылэз тодыса, англи кылэз лякыт гинэ дышетыны, урокез ӝӧквыл шудонъёсты кутыса радъяны. Нош «Интерактивные формы изучения грамматики и лексики удмуртского языка» секцие пыриськем пиналъёс туала технологиосты урокын кутон сярысь мадизы. «Татын ужазы нылпиос, кудъёсыз школьникъёс на, озьы ке но туж мыло-кыдо мастер-классъёс ортчытыны быгатӥзы. Кытын, кызьы выль технологиосты туала удмурт урокъёсын кутыны луэ возьматӥзы. Асьмеос котьку но тышкаськиськом, ватэ со телефонъёстэс шуыса, нылпиос компьютерысь уг кошко шуыса, нош со компьютер юрттыны гинэ кулэ вылэм. Сое ужъёсад кутыны быгатыны кулэ. Туж мыло-кыдо сыӵе мастер-классъёс ортчытӥзы» Елена Булычева, вожвылъяськонэз радъясь Елена Булычевалэн кылъёсызъя, котькуд мастер-класс шедевр выллем пӧрмиз. Егитъёслэсь ужъёссэс Россиысь тодосъя академилэн Урал ёзэтысьтыз Эскеронъёсъя удмурт федерал центрысь ӧнерчиос но «Вордскем кыл» журналын ужасьёс дунъязы. Котькуд секциын 1-3 интыосты басьтӥсьёсты пусйизы. Нош азьланяз соослэсь ужъёссэс «Вордскем кыл» журналлэн бамъёсаз поттозы. «Малпасько, та ужрад огшоры гинэ ӧвӧл. <…> Та мероприятие сётэ луонлык тодматскыны, адӟыны дышетӥсьёсты, университет шӧмез шӧдыны» Елена Булычева, вожвылъяськонэз радъясь Радъясь пусъе, конкурсэ пыриськисьёс ӵем гинэ институтэ дышетскыны лыктыны мылкыдзэс верало. Кылсярысь, доразы Сарсак-Омгаысь студентъёс дышетско ини, Можгаысь педколледж бере кык группаез дышетӥзы ини, Глазкарысь пединститутысь магистратурае лыкто. Озьыен, вожвылъяськон егитъёслы азьлань сюрессэс бырйыны бадӟым луонлык сётэ. Тодэ вайытом, Ижкарын Дышетонлэн арез улсын выль ӵектосъёс мытозы. Тегъёс: Удмуртия УдГУ удмурткыл студентъёс пиналъёс вожвылъяськон | Дышетон но тодос |
Наталья Тетерина 27-тӥ куарусёнэ Ижкарысь Чеберлыко киужъёсъя йӧскалык юртын гастростудия усьтӥськоз. Кызьы шуиз ивортодэтъя «Удмуртия» агентстволы ужъюртлэн кивалтӥсез Юлия Железняк, туристъёсты та инты Удмуртилэн «шӧменыз» тодматоз. Кулэ луыны турист понна продукт. Синпельёс басьтыны мылкыд сяна, со ми дорысь шӧмез шӧдонэн мед кошкоз. Малы ке шуоно со интыез, кытчы со лыктэ, шӧдон зрительной гинэ медаз луы Юлия Железняк, Чеберлыко киужъёсъя элькун юртлэн кивалтӥсезГастростудиын куноос перепеч, табань но ӝукен мильым веръяны быгатозы. Нош егитъёслы «Тень Алангасара» удмурт бургер кылдытӥзы. Сиёнлэн аслаз легендаез но вань. Бургерез ӵӧж сӥльлэсь но етӥн пызьлэсь пыжем няньлэсь лэсьто. Удмурт бургер Фото: Григорий Фомин © Туж традиционной продуктъёс та бургерын, нимыз туала нуналлы тупась ке но. Ми тыршим со ингредиентъёсты кутыны, кудъёсыз удмурт йӧскалык кухнялы тупало Марина Тюрина, Йӧскалык гастростудиын ужасьУдмурт сиёнэз шӧмъяны сяна, куноос асьсэос сое пӧраны быгатозы. Гастростудиын со понна мастер-классъёс радъяськозы. Нырысетӥ дышетонъёс пиналъёс пӧлын ортчизы ни. Дышетскисьёсты перепеч пӧранэн тодматӥзы. Йӧскалык удмурт перепечъёс Фото: Григорий Фомин © Ми гуртъёстӥ ветлӥм, бичам, туж кема малпам, кыӵе милемлы кулэ рецепт, перепечъёсмы аспӧртэмлыко мед луозы шуыса Светлана Микрюкова, Йӧскалык гастростудиысь пӧрасьГастростудиез лэсьтон бордын 50-лэсь ятыр ӧнерчиос ужазы. Вылтуссэ Чеберлыко киужъёсъя юртысь кибашлыос кылдытӥзы. Удмуртиез «шӧмъяны» 27-тӥ куарусёнысен луоз. Та нуналэ гастростудиын удмурт крезьгуръя «Cover ӝыт» ортчоз, отын ик удмурт сиён-юонъёсты веръян радъяськоз. Тегъёс: Лулчеберет Туризм Ижкар Удмуртия сиён-юонъёс Удмуртиысьтуризм | Лулчеберет но туризм |
Майя Бывальцева Удмуртиын йӧлэз басьтон дунъёс юнмало. Со сярысь 25-тӥ инвожое аппарат кенешонын вераз элькунысь гурт возёсъя но сиён-юонъя министр Ольга Абрамова. 20-тӥ инвожолы йӧлэз басьтон дунлэн быдӟалаез 18 манет 90 коньы. Со дыре ик пусйыны кулэ, азьвыл арняен ӵошатыса, со 11 коньылы тросгес. Йӧлэз басьтон дунъёс юнмало Ольга Абрамова, Удмуртиысь гурт возёсъя но сиён-юонъя министрКылем арысь та вакытэн ӵошатыса, дунъёс 21 процентлы кулэсмизы. Нош 2018-тӥ ар кутсконын литрзэ 22 манетэн басьто вал. Ольга Абрамовалэн верамезъя, Белоруссиысь йӧллэсь вузъёсты ваёнъя уретонэз палэнтон «милемыз нош ик со ласянь кӧня ке сюлмаськытоз». Тодэ вайытом, Удмуртиысь гурт возёсъя но сиён-юонъя министерство йӧлэз басьтон дунъёсты юнматон ужрадъёс дася. Соос улосвылын пудо вордонэз азинтонъя 2025-тӥ арозь чаклам концепцие пырыны кулэ. Гурт возёсъя но сиён-.юонъя министрлэн верамезъя, Удмуртиысь агропром огъет вить толэзь ӵоже 995 миллион манет кун юрттэт басьтӥз, со арлы чакламлэсь 45 процентэз. Матысь дыре гуртоослы техникалы, гидъёс пуктонлы субсидиос висъялозы, ӟеч выжыысь пудо вордӥсь возёсъёслы тыронъёс сётозы. Со понна оглом 778 миллион манет чакламын. Кызьы вераз Ольга Абрамова, элькунын умой ужа гуртоослы капчиятэм кредитъёс сётон сӧзнэт. Быдэс кылем ар ӵоже удысэ 4 миллиард манет кредитъёс кыскемын вал ке, туэ 5 толэзь ӵоже гинэ 3 миллиард 644 миллион манет ни. Тегъёс: дунъёснотарифъёс Удмуртия гуртвозёс йӧл гуртвозёсъяминистерство ОльгаАбрамова | Гурт возёс |
Туспуктэм: Константин Вознесенских Майя Бывальцева Удмуртиын «ДаУР!» квестлэн кыкетӥ люкетэз кутскиз. Шаертодонъя шудонэ пыриськисьёс элькунысь учкымон интыосы вуылэмзы понна бонусъёс но кузьымъёс басьто. Со сярысь улосвыл тӧролэн но кивалтэтлэн пресс-службазы ивортӥз. Вуылоно интыос даур.рф картаын люкамын, али отын 300 пала учкымон интыос, 100-зэ со пӧлысь элькунын улӥсьёсын ӵош куартолэзе ватсазы. Туэ шудонэ пыриськисьёс котькӧня интыосы вуылыны быгато. Соос темаосъя люкемын: инкуазь, ву но ошмесъёс, выжыкыл Удмуртия. Нимысьтыз висъямын шуген вуыны луымон интыос: «Живой ключ» но Ватка шурлэн кутсконэз. Пусйиськыны но баллъёс люканы луэ нимаз но, командаен но. Шудонлэн куронъёсыныз рос-просгес тодматскыны татын луоз. « Удмуртиын туж трос интыос, кытчы мукет улосвылъёсысь туристъёс шупотыса ветло, но асьмеос, татын улӥсьёс, соос сярысь ум но тодӥське. «ДаУР!» - элькунэз вылыьсь усьтыны мылкыд карисьёс понна. Та ӵектос пыр но ми Удмуртиын пуш туризмез азинтомы » Юлия Бадаш, Удмуртиысь туризмъя агентстволэн кивалтӥсез Тодэ вайытом, квестлэн нырысетӥ люкетэз 2020-тӥ арын ортчиз, соку шудонэ 500 пала команда пыриськиз. Ваньмаз ӵектэм 100 интыосы Кондратьевъёслэн семьязы, Ольга Шафранова, Азат Фаттахов вуылӥзы. Тегъёс: Удмуртия Туризм Удмуртиысьтуризм Ижкар | Лулчеберет но туризм |
Туспуктэм: Дарья Ушакова 14-19 инвожое Удмуртиысь нюлэсъёсын туж кышкытлыко вакыт (5-тӥ класс) возиськоз. Со сярысь, улосвыл Гидрометцентр вылэ чӧлскыса. Россиысь МЧС-лэн элькунъя валтӥсь управлениезлэн пресс-службаез ивортӥз. Тодэ вайытом, 10-тӥ оштолэзьысен Удмуртиын тылпулэсь утиськонъя нимысьтыз режим кутэмын. Тылскыны уг яра! Тегъёс: тылпу нюлэс кышкыттэмлык Удмуртия | Инкуазь |
Анжелика Тихонова корреспондент Дэбес ёросысь Тольён школаысь гурт округлэн историяя музейлы 35 ар тырмонлы сӥзьыса пӧртэм йылолъёсын, калык шудонъёсын но мукет ужъёсын «Учимся играя» бичет поттӥзы. Со сярысь ивортодэтъя «Удмуртия» агентстволэн корреспондентэзлы авторез, музейлэн кивалтӥсез Галина Бойкова вераз. Солэн кылъёсызъя, бичет - кема дыр ӵоже ужамзылэн ужъемышез. Пиналъёсын мар ужамы, мар лэсьтӥмы конкурсъёсы но кытчы, кытӥ сочинять карим, кытӥ шедьтӥмы йылолъёсты, ветлӥм бабушъёс доры но кытӥ, люкаллямы – сое чисто отчы поттӥм, мед огинын луоз шуыса Галина Бойкова, «Учимся играя» бичетлэн авторезКнигае йылолъёс но калык шудонъёс сяна, Тольён школаысь шаертодонъя «Поиск» огазеяськонэн пуктэм пӧртэм инсценировкаос, сценарийёс пыризы. Соос пӧлын Степан Широбоковлэн ужъёсызъя инсценировка, гуртысьтызы потэм генерал-майорлэн, дано пионерлэн Фёдор Городиловлэн тодэ ваёнъёсызъя сценарий. Галина Бойковалэн верамезъя, пиналъёсын туала вакытэ туж шуг ини ужаны, соос ӟучомо. Маин ке тунсыкъятыны но туж секыт. Озьы ке но, пересьёссы дортӥ юалляськыса ветлыса, шудон пыр, кылсярысь, туэ вожояськыса ветлӥзы, сямъёсын тодматыны тыршо ик. «Учимся играя» бичетэн Дэбесысь ёрос лыдӟетъюртын тодматскыны луэ. Тегъёс: Дэбес Удмуртия пиналъёс школаос книгаос шаертодон | Мерлык |
Анжелика Тихонова корреспондент Удмуртиысь каръёсын коронавирус инфекци вӧлмонэз алон понна «Бадӟым утялскон» («Генеральная уборка») ӵектос азльланьтӥське. Али Ижкарын, Сарапулын, Глазкарын, Воткаын но Можгаын мер транспорт дугдылон интыосты, сюресъёсты, подъездъёсты, корка котыръёсты, мер интывылъёсты тазато. Со сярысь элькун тӧролэн но кивалтэтлэн пресс-службазы ивортэ. 20-тӥ оштолэзе Ижкарын паркъёсты, скверъёсты, мер интывылъёсты тазатыны кутскизы. Утялтӥськись компания отысь покчи архитектура кабъёсты дезинфицировать карыны кичӧлтонэн потӥз. Нырысь ик ӧнерчиос карысь Шор площадьысь но П. И. Шувалов нимо скверысь перлаосты, жаг тыронъёсты, скамьяосты, фонарьёсты сертификатэн юнматэн дезинфекци суретэн пазязы. Сыӵе ужъёсты арнялы огпол быдэстылозы. Тазатоно интыосъя лыдметэ туннэ нуналлы 15 мер интыос пыртэмын, но со паськытаны быгатэ. Озьы ик 20-тӥ оштолэзе Ижкарысь 112 дугдылонниосты, трос патеръем 2 сюрс 280 коркаосты, 409 мер транспортэз чылкытатӥзы. Со сяна, Камбарской, Ракетной, Маркин нимо, Партизанской, Воткинское шоссе, 9-тӥ Январь, Красной, Милиционной, Майской, Спортивной урамъёсты, Железнодорожной, Широкой, Северной, Раздельной пролкаосты, Копровой потон сюресэз пазязы Воткаын коммунальной ёзэсын ужасьёс Берёзовкаын, шор микрорайонын чылкытатон ужъёс нуизы. Нимысьтыз огазеяськон Берёзовкаысь но 1-тӥ Май урамысь тубатъёсты пазяз. Управляющей компаниос подъездъёсты мисько. Можгаын 29 дугдылонниосты, 68 подъездъёсты но подъезд азьысь интыосты, сюресъёсты пазязы. Глазкарын 65 дугдылонниосты тазатӥзы. Озьы ик Свободы площадьысь, «Горсад» скверысь, Калинин нимо ульчаысь, Карл Маркс нимо бульваръёсысь пыдын ветлон сюресъёсты, скамьяосты, перлаосты, кенертонъёсты миськизы. Со сяна, ӧнерчиос карысь урамъёсты, тротуаръёсты пазяло, жуг-жагез утялто. Управляющей компаниос но ТСЖ-ос трос патеръем коркаосты, котыръёссэ чылкытато. Тодэ вайытом, 17-тӥ оштолэзьысен Глазкарын коронавирусъя карантин ялӥзы, ортчем ньыль нунал ӵоже каре пырись 8 сюрс пала машинаосты эскеризы. Сарапулын дугдылонниосты чылкытатӥзы – павильонъёслэсь борддоръёссэ, липетъёссэ, скамъяосты, адямиослы сылон интыосты суретъёсын пазязы. Со сяна, карын нуналлы быдэ сюресъёс вылысь жуг-жагез утялто. Со бордын кык бригадаос ужало. Жагез октэм бере уйин сюресъёс вылэ тазатӥсь суретъёс пазяло. «Бадӟым утялскон» ӵектос Удмуртиысь вань каръёсын 2-тӥ оштолэзе ужаны кутскиз Тодэ вайытом, 21-тӥ оштолэзе элькунамы коронавирусэн черлам эшшо 16 адямиез шараязы. Тегъёс: Мерлык Ижкар Сарапул Можга Удмуртия коронавирус Глазкар | Мерлык |
Анжелика Тихонова корреспондент Удмуртиысь люкам команда Сӧсыръёслэн III огъяросси тол спартакиадаязы пыриськоз. Ӵошатсконъёс 1-7 южтолэзе Красноярскын ортчозы. Со сярысь элькунысь физкультурая, спортъя но егитъёсын ужан политикая министерстволэн пресс-службаез ивортӥз. Элькунмылэн люкам командаяз 28 спортсменъёс пыризы Ӵошатсконъёсы Россилэн 40 улосвылъёсысьтыз тазалыксыя сюбегатэм луонлыкъёсын 14-18 аресъем 700-лэсь трос нылъёс но пиос пыриськозы. Соос кёрлингын, гурезьысь куасэн нискыланын, сноубордын но куасэн бызьылонын кужымзэс мерталозы. 11 спорт амалъёсъя оглом 173 бичет данъетъёсты шудытозы. Пусъём, Сӧсыръёслэн огъяросси тол но гужем спартакиадаоссы ньыль арлы огпол радъясько. II огъяросси тол спартакиада 2017-тӥ арын Ханты-Мансийскын ортчиз вал. Соку асьме командамы кыкетӥ инты басьтӥз. Нош нырысетӥосыз ӵошатсконъёс 2013-тӥ арын Ижкарын ортчизы. Соку элькунамы Россиысь 38 улосвылъёсысь спортсменъёс люкаськылӥзы. Тодэ вайытом, Вавожын Спортъя 27-тӥ элькун тол гурт шудонъёс йылпумъяськизы. Тегъёс: Спорт Ижкар Удмуртия Россия сӧсыръёс | Спорт |
Юлия Ильмурзина Ижкарын Ленин урамын реабилитаци центрез но пинал учкисьлэсь театрзэ лэсьтон ужъёсты 2017-тӥ арын йылпумъяны малпало. 20-тӥ инвожое журналистъёслы со сярысь ивортӥз Удмуртилэн тӧроез Александр Соловьёв. «Та ужпум сярысь вераськонъёс мынӥзы Ольга Юрьевна дорын (Голодец — Россиысь кивалтэтлэн тӧроезлэн виштӥсез — ред.). Та дырозь асьме министерствомы туж умой ужаз та ӵектос бордын. Ми ортчимы федерал эскеронъёсты но куриськон сётӥмы. Кенешонын ми зэматон басьтӥмы. Объектэз 2017-тӥ арын вуттомы, но сое гинэ ӧвӧл. Эшшо пинал учкисьлэсь театрзэ но. Та объектэз но одно йылпумъяломы», — пусйиз Александр Соловьев. Тодэ вайытом, сӧсыр нылпиослы реабилитаци центр лэсьтон ужъёс мыно Ленин урамын. «САФМАР» фонд солы ар пумозь 100 миллион манет висъялоз на. Та центрын огдыре 135 адями улыны быгатоз. Выль юртын чакламын луозы: вуэн эмъян кабинаос, суй-пыдзыя сӧсыр пиналъёслы бассейн, азинтӥськыны но дышетскыны юрттӥсь программаосын компьютер класс, эктонъя но крезьгуръя залъёс, спортзал, физиотерапевтической но пинь эмъян кабинетъёс, 85 интылы сиськонни. Тегъёс: Мерлык Ижкар Удмуртия АлександрСоловьёв пиналъёс лэсьтськон | Мерлык |
Майя Бывальцева Ижкарын Удмуртилэн нырысетӥ азьмуртэныз Александр Волковен люкиськон ортче. Туннэ, 23-тӥ куартолэзе, 19 часозь - Драмая ӟуч театрын. Вирнуналэ, 24-тӥ куартолэзе, 9 часысен 11 часозь - Свято-Михайловской соборын. Удмуртиын улӥсьёс Александр Волковен люкисько 5 фото Собере отын ик граждан панихида ортчоз. Александр Волковез Ижкарлы матысь Хохряки гурт вӧзысь шайвылын ватозы. Удмуртилэн нырысетӥ азьмуртэз, Федераци Кенешлэн ёзчиез улонысь кошкемен валче 24-тӥ куартолэзе Удмуртиын кайгырон нунал луоз. Быдэс элькунын куншетъёсты лэзёзы. Тодэ вайытом, Александр Волков кулӥз 20-тӥ куартолэзе Германиын, со отысь одӥгаз эмъюртын эмъяське вал. Тегъёс: Траур Удмуртия АлександрВолков | Мерлык |
Россиысь биатлонистъёслэн огазеяськонзылэн пресс-службаез Анжелика Тихонова корреспондент Удмуртиысь биатлонистка Ульяна Нигматуллина Пекинын Олимпи шудонъёс улсын нырысетӥ ӵошатсконэ – суро эстафетае – пыриськоз. Со сярысь Россиысь биатлонистъёслэн огазеяськонзылэн пресс-службаез ивортӥз. Спортсменкаенымы ӵош стартэ Кристина Резцова, Александр Логинов, Эдуард Латыпов потозы. Ӵошатсконъёс 5-тӥ тулыспалэ Ижкарын дыръя 13 часын кутскозы. Тодэ вайытом, Ульяна Кайшева сяна, Россилэн биатлонъя командаяз Валерия Васнецова сюриз. Но, жаляса верано, Пекинэ вуыса, нылмурт коронавируслы положительной тест сётӥз. Озьы ик Олимпи шудонъёсы Удмуртиысь куасэн бызьылӥсь мынӥз. Эшшо кыкез спортсменъёсмы запаснойёс пӧлы сюризы: фигурной нискыланын но биатлонын. Удмуртиысь биатлонисткаослэсь луонлыкъёссэс Олимпи шудонъёслэн призёрез Иван Черезов дунъяз. Тегъёс: Спорт Биатлон УльянаНигматуллина Удмуртия Олимпиада | Спорт |
Юлия Ильмурзина «Инженеры будущего» форуме пыриськисьёс ваньбур поттон удысын импортозамещениея пайдалыко программа понна куаразэс сётӥзы. Та сярысь «Удмуртия» агентстволэн корреспондентэз ивортэ. Форумлэн ужлыко программаез улсын нуналлы быдэ 20-лэсь трос ужрадъёс ортчытӥсько. 12-тӥ пӧсьтолэзе Иркутскысь авиазаводысь ӧнерчиос импортозамещение ужпумъя вераськон радъязы. Кенешон кык командалы люкиськыса мынӥз. Одӥгез команда «За» нимаськиз, со импортозамещенилэсь кулэлыксэ валэктыны тыршиз. Мукетыз команда ассэ «Против» нимаз но дунневыл вузпӧрез паськытатон понна дурбасьтӥз. Куд-ог учырын «Против» команда соглаш луылӥз, шунды пуксён палась кунъёсын кутэм санкциос улсын Россиысь предприятиос, шуом, электроникаез яке авионикаез кунамы поттэменыз воштыны амалъёс шедьыны быгато шуыса. Кылсярысь, Иркутскысь авиазавод «Ростех» кун корпорациен ӵош МС-21 выль лайнеръёсы кунамы поттэм ПД-14 двигательёсты пуктыны малпало. Соосты 2018-тӥ арын тросэн лэсьтыны кутскозы. Америкаысь композитной материалъёсты басьтонлэсь предприятие куштӥськиз ни, вань солы тупась куамы лэсьтэмъёсыз. Команда «За» пусйиз, та учыр одӥг гинэ ӧвӧл. Импортозамещение кунмылэн тросаз предприятиосын мынэ, озьы ик агропром удысын но. Кенешонэ пыриськисьёслэн малпамзыя, импортозамещение ӧжытгес шӧдӥськиз нуналмысь кулэ луись вузъёсты поттон вылын. Со ӧрез тырмытыны кулэ. Вераськонэ чырмыт пыриськизы кылзӥсьёс но. Соос пӧлын вал Иранысь лыктэм куно Мохаммад Чабук. Пиосмуртлэн верамезъя, солэн кунэз дас арлэсь кема санкциос улын улӥз, соин трос пӧртэм вузъёслы кулэяське — ожтӥрлыклы но, нуналмысь кулэ луись вузъёслы но, со оске, соос Иранэ Россиысь вуозы шуыса. «Ми ӵектӥськом со вузъёсты воштыны, кудъёссэ ми быгатӥськом воштыны. Нош тупасез та дыре ӧвӧл ке, соосты кылдытыны кулэ. Асьме кунамы трос ӧнерчиос, кудъёсыз сое лэсьтыны быгато», — кенешонлэн йылпумъяназ вераз «За» командалэн капитанэз, Санкт-Петербургысь электротехникая университетлэн ыстэм муртэз Полина Терентьева. Вераськонэз нуись куара сётыны ӵектӥз. Кылзӥсьёс, кенешонэ пыриськисьёс кизэс ӝутэмен соглаш луизы — импортозамещение программаез кунамы азьланьтыны но паськытатыны кулэ. Ижкарысь спортъя «Чекерил» огъетын ортчись «Инженеры будущего-2016» форуме сюрслэсь трос адями пыриське. Соос Россилэн ваньмысьтыз сямен улосвылъёсысьтыз, озьы ик Ӵукпал Европаысь но СНГ-е пырись кунъёсысь 300 предприятиосысь но огазеяськонъёсысь вуэмын. Тегъёс: Мерлык Науканотехника Дышетон Ижкар Удмуртия форум | Мерлык |
Майя Бывальцева Удмуртиысь куасэн бызьылӥсь Лилия Васильева Шундыӝужанпал Европалэсь Континентальной кубоксэ утӥз. 2020/2021 аръёсысь сезонлы йылпумъянъёс Сыктывкарын Россилэн кубокез понна нюръяськонлэн финалаз лэсьтӥзы. Со сярысь Куасэн бызьылонъя Раиса Сметанина нимо элькун огъетлэн пресс-службаез ивортӥз. Континентальной кубок понна нюръяськон улсын ортчись ӵошатсконъёсын Лилия Васильева ялан умой ужъемышъёс возьматӥз: куатьяз бызьылонъёсын вормылӥз, тросаз призёръёс пӧлы шедьылӥз но оглом 1 сюрс 171 очко люказ. Кыкетӥ интыез Белоруссиысь Анастасия Кириллова но Россиысь Анастасия Москаленко люкизы, соос быдэн 624 очко люказы. Воргоронъёс пӧлын Шундыӝужанпал Европалэсь кубоксэ Татарстанысь Андрей Ларьков басьтӥз Шундыӝужанпал Европалэсь Континентальной кубоксэ утӥсь спортсменъёс 2021-тӥ ар пумозь кунлэн квотаезлэсь вылтӥ Дуннелэн кубокезлэн люкетъёсаз пыриськыны быгато. Тегъёс: Спорт Удмуртия Россия куасэнбызьылон куас | Спорт |
Анжелика Тихонова корреспондент Швейцар лулчеберетлэн нуналъёсыз ортчозы Ижкарын 8-тӥысен 30-тӥ оштолэзёзь. Со сярысь ивортэ «Лифт» кар штаблэн пресс-службаез. Со нуналъёсы карын улӥсьёс со кунлэн лулчеберетэныз герӟаськем пумиськонъёсы, лекциосы, мастер-классъёсы вуылыны быгатозы. Озьы ик Удмуртилэн шоркараз Швейцариысь гожъясьёс, режиссёръёс, суредасьёс но туспуктӥсьёс вуылозы. Ужанрадлыкын: 8-тӥ оштолэзе 19 часын кар ӵектосъёсъя «Лифт» штабын — Швейцариысь гожъясен Дуна Луэн пумиськон но солэсь гожтэмзэ берыктонъя конкурслы йылпумъянъёс лэсьтон. 8-30-тӥ оштолэзе Удмуртиысь филармониын — Швейцариысь открыткаосын но маркаосын адӟытон. 16-30-тӥ оштолэзе «Лифт» штабын — Бернысь видеосуредасьёсын Патрик Каппелерен но Мэтт Джанфраниен воркшоп. Ужрадэ пыриськисьёс Ижкар сярысь фильмез пуктонэ пыриськыны быгатозы. Патриклэн но Мэттлэн ужзылы йылпумъян луоз час ӵоже кыстӥськись VR-фильм (VR — виртуальной реальность — ред.). Со фестивальёсын, галереяосын но мукет ужрадъёсын возьматэмын луоз. 17-тӥ оштолэзе 19 часын «Дружба» киноцентрын — «Синестезия» фильмез адӟытон но суредлэн режиссёреныз Эрик Бернаскониен пумиськон. 27-30-тӥ оштолэзе «Дружба» киноцентрын — Швейцариысь Тичино итальян кантонын пуктэм ньыль швейцар фильмъёсты адӟытон. 18-30-тӥ оштолэзе LOFT lounge café интыын — «Быстрое золото» адӟытон (Россиысь туспуктӥсьлэн Андрей Гордасевичлэн но Швейцариысь социологлэн Нильс Крауерлэн огъя ӵектоссы). Тодэ вайытом, Швейцариын али Женеваын улӥсь Удмуртиысь калык артисткалэн Надежда Уткиналэн кичӧлтонэзъя, кӧня ке ар ӵоже ини Удмурт лулчеберетлы сӥзем нуналъёс радъясько. Со дыре отын улӥсьёслэн калык ӧнеръёсын, кырӟанъёсын но эктонъёсын тодматскыны луонлыксы вань. Тегъёс: Лулчеберет Ижкар Удмуртия | Лулчеберет но туризм |
Майя Бывальцева Кынман висёнъёс аляны кутскемлэсь азьвыл Удмуртиын 900 сюрслэсь трос адямилы, со пӧлын 252 сюрс 500 пиналъёслы, грипплы пумит прививка пуктыны малпало. Озьы вакцианци улэ 60 процентэз шаерамы улӥсьёс шедёзы. Со сярысь Роспотребнадзорлэн элькунъя управлениезлэн пресс-службаез ивортӥз. Пуэдлы пумит вакциналэн нырысетӥ партиез Удмуртие гудырикошкон пумын вуоз ни Чаклам радлыкъя прививка дунтэк пуктозы: 6 толэзьысен нылпиослы, 1-11 классъёсын дышетскисьёслы, вылӥ но шор ёзо ӧнер дышетсконниосысь студентъёслы, тазалыкез утён, дышетон, транспорт, коммунальной юрттэт сётон удысъёсын ужасьёслы, секытэн кышномуртъёслы, 60 арессэс ортчем арлыдоослы, призывникъёслы, кема кыстӥськись висёнъёсын курадӟисьёслы. Вакцинаез улон интыя эмъяськонниосын ортчыны луоз. Алон прививкаосъя йӧскалык календаре пырымтэ муртъёс, со пӧлын промышленной но мукет предприятиосын ужасьёс, уж сётӥсьёссы чотын яке мукет интыысь коньдонэн прививка пуктыны быгато. Эмъяськонниен кенешыса, эмчиос ужан интыосы поталозы. Тодэ вайытом, кылем сӥзьыл Удмуртиын 700-лэсь трос адями прививка пуктӥз. Роспотребнадзорлэн элькунъя управленияз пусъё, вакцинациез ортчемъёс пӧлын секыт висисьёс ӧй вал. Тегъёс: Тазалык Ижкар Роспотребнадзор Удмуртия грипп тазалыкезутён прививка | Тазалык |
Анжелика Тихонова корреспондент Удмуртиын 2021-тӥ арын кизён вакытлы гурт возёсъёслы 102 миллион 800 сюрс манет тыр субсидиос сётӥзы ини. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Туэ гурт возёс удысэз ӝутӥсьёслы тулыс кизён ужъёслы кылем арынлэсь 93 миллион манетлы тросгес коньдон висъязы ини (2020-тӥ арын та нуналлы 9 миллион 800 сюрс манет висъямын вал) Али гурт возёсъёс удобрениос, кидысъёс, запчастьёс но мукетсэ дасян бордын тыршо. Бусы ужъёсты усыян бордысен но кын улэ кизем но трос аръёс будӥсь турынъёс вылэ удобрение пазян бордысен кутскозы. Кылем арын та ужъёс борды нырысетӥ радын можгаос кутскизы вал. Соос бусыосы 3-тӥ оштолэзе ик потӥзы вал ини. Пусъём, Удмуртиысь гурт возёсъя но сиён-юонъя министерство субсидиос висъян ужзэ азинтэ. 12-тӥ оштолэзе йӧл поттонлы коньдон висъян понна ужкагазъёс кутыны кутскозы. 2021-тӥ арын йӧл поттӥсь возёсъёслы оглом 930 миллион манетлэсь трос субсидиос сётыны чаклало. Озьы ик, азьло сямен, ужаны мылкыд сётон понна поттэм но вузам йӧллэн котькуд килограммезлы 5,2 манет висъялозы. Тегъёс: Удмуртия гуртвозёс коньдон кизён гуртвозёсъяминистерство | Гурт возёс |
Туспуктэм: Полина Уразова Наталия Сильвестрова 31-тӥ толсуре Удмуртиын пильмо улоз, уйин дырын-дырын, нуназе интыен кӧня ке лымы усёз. Интыен бус луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл шундыӝужан палась, лымшор но шундыӝужан вискысь уйин секундскын 2-7 метре, нуназе 4-9 метре пельтоз. Элькунъя уйин -9…-14 градус, нуназе -7…-12 градус возиськоз. Сюресъёс вылын йӧвалег. Омыр зӥбет луло узвесь юбоя 753 миллиметр луоз, омырлэн мускытлыкез — 87 процент. Тодэ вайытом, улосвыл Гидрометцентр ивортэмъя, выль арлэн нырысетӥ нуналъёсаз куазь лымыё луоз. Тегъёс: Удмуртия куазь лымы | Инкуазь |
Майя Бывальцева Туннэ, 21-тӥ куартолэзе, Удмуртиын +22.+27 градус луоз. Со сярысь ивортэ Россиысь МЧС-лэн элькунъя валтӥсь управлениезлэн пресс-службаяз. Пуксёнэ улосвылын пильмаськылоз, уз зоры. Тӧл уйпал но шундыпуксён вискысь секундскын 7–12 метре пельтоз. Омыр зӥбет луло узвесь юбоя 756 миллиметр луоз, омырлэн мускытлыкез — 47 процент. Тегъёс: МЧС Удмуртия куазь | Инкуазь |
Майя Бывальцева Удмуртиысь Кун Кенешлэн выль ӧтчамаз куд-ог ӧриосты огазеяны луэ. 20-тӥ толсуре ортчем пресс-конференциын сыӵе мылкыдзэ вераз парламентлэн тӧроез Владимир Невоструев. «Ӧриослэсь куштӥськыны мон малпасько умой уз луы, нош кык ӧриосты одӥге огазеяны, ужез тросгес мед луоз шуыса, малпасько, сыӵе луонлык вань. Шуом, мерлык политикая но дышетонъя», — вераз элькун парламентлэн тӧроез. 2017-тӥ арын быръёнъёс бере парламентын куинь гинэ ӧриос кылёзы шуыса вераськонъёсты Невоструев тазьы валэктӥз — солэн чакламезъя, катӵектосъёсын но, адямиосын но рос-прос ужан понна сомында комиссиос тырмыт уз луэ. Оглом, ӧриослэн но уждун басьтыса ужась депутатъёслэн лыдзы пумысен пумкылъян кутозы ни выль ӧтчамын. Тодэ вайытом, 2017-тӥ арын 10-тӥ куарусёнэ элькунын Кун Кенеше депутатъёсты быръёнъёс ортчозы. Соослэн лыдзы, таиныз ӧтчамен ӵошатыса, куиньмослы кулэсмоз — сыӵе пумкылъян кутэмын вал парламентлэн 29-тӥ шуркынмонэ ортчем сессияз. Али тямыс ялан ужась ӧриос вань, но калыкен 60 быръемъёс соослэсь лыдзэ вуоно арын воштыны быгатозы. Тегъёс: Политика Ижкар ВладимирНевоструев Удмуртия КунКенеш депутатъёс | Политика |
Наталья Тетерина 30-тӥ шуркынмонэ Ижкарысь Кузебай Герд нимо йӧскалык гимназиын дышетскисьёс понна Удмуртиысь пӧртэм йӧслыко 6-10 аресъем пиналъёс анай кылзыя мастер-классъёс ортчытозы. Творчествоя дышетон Кылъёсъя элькун нылпи фестиваль улсын радъяськоз, шуиз ивортодэтъя «Удмуртия» агентстволы гимназиысь ватсаса дышетонъя педагог Елена Ильина. Татын сыӵе ужпумез – нылпиос нылпиосты малы ке мед дышетозы, со вакытэ ик кылзы но лулчеберетсы сярысь вераськон мыноз Елена Ильина, Кузебай Герд нимо гимназиысь ӧнерчиСолэн кылъёсызъя, фестивале пыриськись пиналъёс анай кылынызы, калыкенызы но лулчеберетэнызы тодматон понна эктонъя, кырӟанъя, шудон лэсьтонъя но мукет ӧръёсъя мастер-класс дасяны кулэ. 15 минут ӵоже кыстӥськись дышетонэ Кузебай Герд нимо гимназиын покчи классъёсын дышетскисьёс пыриськозы. Радъясь пусйиз, туннэ нуналлы мастер-классъёс ортчыны мылкыдзэс удмуртъёс, ӟучъёс, бигеръёс, мадьяръёс, финнъёс веразы ни. Кылъёсъя нылпи фестиваль пыриськисьёслэн творчествоя номеръёссылэсь гала-концертэн йылпумъяськоз. Ватсалом, ужрад «Билингва» ӵектосэз азинтон улсын «Удмурт Кенеш» огазеяськон, Удмуртиысь йӧскалык политикая министерство но Калыкъёслэн эшъяськон юртсы юрттэмен радъяське. Тегъёс: Дышетон Ижкар Удмуртия пиналъёс удмурткыл бигеръёс ӟучкыл КузебайГерднимогимназия | Дышетон но тодос |
Наталья Тетерина 13-тӥ но 16-тӥ оштолэзе Удмуртиысь школаосын 9-тӥ классын дышетскись 15 сюрс 244 пиналъёс эскерон вылысь ӟуч кылъя вераськон экзамен сётӥзы. Чаклало, 2018/2019 дышетскон арысен 9-тӥ классэз быдтӥсьёсты йылпумъян экзаменъёсы та эскеронэз потэм бере гинэ лэзёзы шуыса, ивортэ элькунысь Дышетонъя но тодосъя министерстволэн пресс-службаез. 11-тӥ классын Огъя кун экзаменэ лэзён луэ сочинение, выль дышетскон арысен 9-тӥ классын йылпумъян экзаменэ (ГИА-9) лэзён луоз ӟуч кылъя вераськон экзамен. Али ми ортчытон радлыкез эскериськом Лариса Пластинина, Удмуртиысь Дышетонъя но тодосъя министерстволэн огъя дышетонъя управленилэн кивалтӥсезСолэн кылъёсызъя, али валано, кӧня аудитория но кӧня радъясьёс кулэ, малы ке шуоно экзаменэз кык ӧнерчиос нуо — вераськись но эксперт. Аудиториосын аудиозапись мынэ, соин ик оборудование тупатоно. Озьы ик школаосын дышетскон радлыкез шонер пуктоно. Юанъёс вань, но азьвыл ик дасяськон вань тырмымтэосты тупатыны юрттэ, шуэ кивалтӥсь. Пусъём, ӟуч кылъя вераськон экзамен ньыл люкетэн ортче: текстэз шара лыдӟон, собере сое ас кылъёсын веран, быръем темая монолог, экзаменаторен диалог. Котькуд дышетскисьлы дасяськон понна 15 минут сётӥське. Экзамен «зачет»/«незачет» сӧзнэтъя дунъяське. Эскерон экзаменлы йылпумъянъёс 2018-тӥ арын пиналъёсты кун аттестациез ортчыны лэзён вылын уз шӧдӥське. Ватсалом, тулыспалэ Рособрнадзорысь ӧнерчи Елена Гарькавенко Ижкарысь кык дышетсконниосы вуылӥз но пусйиз, Удмуртия 9-тӥ классын дышетскисьёс пӧлын ӟуч кылъя вераськон экзаменэз ортчытыны дась. Тегъёс: Дышетон Ижкар Удмуртия экзамен пиналъёс | Дышетон но тодос |
Майя Бывальцева Удмуртилэн тӧроезлэн Александр Соловьёвлэн табышез 2015-тӥ арын 8 миллион 700 сюрс манет луиз, отчы пыре ваньбурез вузам понна коньдон но. 2014-тӥ арын 4 миллион 958 сюрс манет басьтӥз вал. Улосвыл кивалтӥсьлэн табышез, уже кутэм коньдонэз но ваньбурез сярысь ивортон шараямын элькун тӧролэн но кивалтэтлэн нимлыко сайтазы. Александр Соловьёвлэн ар понна декларациен пусъем табышез 8 миллион 697 сюрс манет луиз (отчы пыре недвижимостез вузамлэсь поттэм коньдон). Удмуртилэн тӧроезлэн асъетаз нимаз корка пуктон улэ висъям 3 сюрс 710 но ӝыны квадрат метр быдӟа музъем кесэг, поселениослэн музъемъёссы вылын 2 сюрс 148 квадрат метръем кесэг, 412 но ӝыны квадрат метръем кесэг вылын улон корка но пуктӥськемъёс, 133,8 квадрат метръем патерлэн ӝыныез, машина пуктон инты (16,4 квадрат метр). Элькун кивалтӥсьлэн автопарказ Toyota Land Cruiser 200 пичи машина, МЗСА 817715, МЗСА 81771Е, Prestige 1500 автоприцепъёс, Ski-Doo Skandicn WT 600 снегоход, Can-Am Outlander Max XTR 650EFI снегоболотоход, Mercury F150 XL EFI моторен Alumacraft Competitor 185 катер. Александр Соловьёвлэн кузпалызлэн кылем арлы декларациен пусъем табышез 562 сюрс 321 манет (ваньбурез вузам понна коньдонэн). Солэн асъетаз коркаен, гаражен но мукет пуктӥськемъёсын 350 квадрат метр музъем кесэг, возёс ужъёсты нуыны 1 сюрс квадрат метр быдӟа музъем кесэг, 133,8 квадрат метръем патерлэн ӝыныез. Тегъёс: Политика Ижкар Удмуртия АлександрСоловьёв | Политика |
Майя Бывальцева Куазь пӧсь но кӧс улэмен сэрен музъем куасьмемен валче Удмуртиын шуэрес югдур кутӥське. Со сярысь элькун кивалтэтлэн тӧроезлэн воштӥсез – гурт возёсъя но сиён-юонъя министр Ольга Абрамова «ВКонтакте» мерлыко вотэсысь бамаз ивортӥз. Мар сярысь со вера? Со вера, ёросъёсын меӵак но луыны быгатоно ыштонъёсты дунъясь группаос ужаны кутско. Йылпумъянъёсты улосвыл министерствое 2021-тӥ арын 5-тӥ гудырикошконозь сётыны кулэ Ольга Абрамова, Удмуртиысь кивалтэтлэн тӧроезлэн воштӥсез - гурт возёсъя но сиён-юонъя министрСолэн кылъёсызъя, ыштонъёсты но бервылзэс дунъян шуэрес югдурын шугадӟонэ шедем котькуд предприятилы но фермер возёслы юрттон сярысь пумкылъян кутыны инъет луоз. Оштолэзьысен Удмуртиын эсэптэм пӧсь куазь улӥз, музъем 20 сантиметрозь мурдалае пилиськылӥз. Со сяна, кӧс тӧлъёс пельтӥзы, интыосын йӧ уськытӥз. Туннэ нуналлы ёросъёсын 19 сюрс гектар вылысь юосты утялтӥзы, одӥг гектарысь 17 центнер гинэ ю тысь люкаське. Ольга Абрамовалэн кылъёсызъя, вуоно арлы кидысъёс утчано луоз. Трос нымы-кибыос рапсэз но бакча сиёнъёсты быдтӥзы. Озьы ик пӧсь куазен сэрен пудо но курадӟе. Азьланяз со кунянъёсты ыштонэ вуттыны быгатоз. Та нуналъёсы зоре ке но, югдурез тупатыны уг луы ни. (Но… та зоръёс кукуруза чотын пудо сиён люканы луонлык сёто) Ольга Абрамова, Удмуртиысь кивалтэтлэн тӧроезлэн воштӥсез - гурт возёсъя но сиён-юонъя министрТодэ вайытом, пудо сиён тырмыт дасяны ӧзы ик луы. Нош 2019-тӥ арын элькунын бадӟым мускытлыкен сэрен шуэрес югдур ялӥзы вал. Тегъёс: Удмуртия гуртвозёс куазь музъемъёс ОльгаАбрамова | Гурт возёс |
Майя Бывальцева Можгаысь егитъёслэн парламентсы Удмуртиын устоез луиз. Со сярысь ивортэ элькунысь Кун Кенешлэн пресс-службаез. Конкурс 2016-тӥ арын пӧсьтолэзе кутскиз но куинь люкетэн ортчиз. Финалэ потӥзы Дэри ёросысь, Можгаысь но Глазкарысь егитъёс. Соос асьсэлэн ужамзы, ортчытэм ужрадъёссы, вуоноезлы чакланъёссы сярысь веразы. «Милям потэ, устолыко егитъёс элькунэз мер но экономика ласянь азинтонэ мыло-кыдо мед пыриськозы, асьсэ шаерзэс мед яратозы шуыса. Со егитъёсын ужаммылэн одӥгез валтӥсь ужпумез», — пусйиз элькун парламентысь тодосъя, дышетонъя, лулчеберетъя но егитъёсын ужан политикая ялан ужась ӧрилэн кивалтӥсез Ольга Черкасова. Кыкетӥ но куинетӥ интыосты басьтӥзы Дэри ёросысь но Глазкарысь егитъёслэн парламентъёссы. Тегъёс: Мерлык Ижкар Можга егитъёс Удмуртия Глазкар КунКенеш автозавод | Мерлык |
Анжелика Тихонова корреспондент Владимир Путинлэн пресс-секретарез Дмитрий Песков 2021-тӥ арын Россиын Вормон Парад одно ик луоз шуыса вераз. Со сярысь ивортӥз. Дмитрий Песковлэн кылъёсызъя, 9-тӥ куартолэзе ик со ортчоз яке мукет нуналэ, тодмо ӧвӧл на, но со одно ик луоз. Пресс-секретарь пусйиз, ужрадэз 2020-тӥ арын но радъязы. Тодэ вайытом, кылем арын Вормон Парад Россиын 24-тӥ инвожое ортчиз. Ижкарын коронавирусъя югдурен сэрен сое радъянлэсь палэнтӥськизы. Тегъёс: Мерлык Удмуртия Россия ВормонНунал БыдӟымАтыкайож Парад | Мерлык |
Майя Бывальцева Россиысь тодосъя но вылӥ дышетонъя министерстволэн ӵектэмезъя Удмуртиысь вылӥ дышетсконниос дистанционной амалэн дышетонэ выжо. Удмурт кун университетысь студентъёс сыӵе амалэ 18-тӥ южтолэзьысен пото, веразы дышетсконниын ивортодэтъя «Удмуртия» агентстволы. Милям 270 ӧръёсъя дышетон мынэ, котькудӥзлэн аслаз аспӧртэмлыкез. Милям вань электрон дышетон сӧзнэт, кытын электрон но видеоресурсъёс кылдытэмын. Туннэ институтъёслэн кивалтӥсьёссылэн дышетон ужъя воштӥсьёсынызы кенешон ортче. Вераськозы, кызьы со радъяськоз Удмурт кун университетлэн пресс-службаезГлазкарысь В. Г. Короленко нимо пединститут дистанционной амалэн дышетонэ 17-тӥ южтолэзе выжиз. Со сярысь институтлэн кивалтӥсез Янина Чиговская-Назарова «ВКонтатке» мерлыко вотэсысь бамаз ивортӥз. Туннэ нуналлы Удмуртиын коронавирусэн черлан учыръёс пусйымтэ. Озьы ке но ас дыраз алон ужрадъёс кутыны кулэ Янина Чиговская-Назарова, Глазкарысь В. Г. Короленко нимо пединститутлэн кивалтӥсезОзьы ик 17-тӥ южтолэзьысен лекциоссы онлайн амалэн ортчозы Ижысь М. Т. Калашников нимо техникая кун университетын. Ижысь гурт возёсъя кун академиын дистанционной амал но занятиосын эркын ветлон ялӥзы. Тодэ вайытом, Удмуртиын коронавирус инфекци пумысен «ӟырдыт герӟет» усьтӥзы. Тегъёс: Дышетон УдГУ ИжГТУ Ижкар ИжГСХА коронавирус Глазкар ГГПИ | Дышетон но тодос |
Туспуктэм: government.ru Анжелика Тихонова корреспондент 21-тӥ пӧсьтолэзе Удмуртие ужъя пумиськонъёсын Россиысь кивалтэтлэн тӧроез Михаил Мишустин вуоз. Со сярысь кун кивалтэтлэн нимлыко сайтаз ивортӥзы. Михаил Мишустин промышленностья куд-ог объектъёсы вуылоз но Удмуртилэн тӧроеныз Александр Бречаловен пумиськоз. Кун кивалтэтлэн тӧроеныз ӵош элькунэ воштӥсез – Россиысь промышленностья но вузкаронъя министр Денис Мантуров но лыктоз. Тегъёс: Удмуртия Ижкар Россия Политика | Политика |
Майя Бывальцева Удмуртиын эшшо укмыс выль фельдшер-акушер пунктъёс ужаны кутскизы. Со сярысь элькунлэн тӧроез Александр Бречалов «ВКонтакте» мерлыко вотэсысь бамаз ивортӥз. Туала эмъюртъёс пуктӥзы: - Белезино ёросысь Каменное Заделье черкогуртын, Андреевцы, Киршонки, Коршуново гуртъёсын; - Вавож ёросысь Ӟадлуд гуртын; - Эгра ёросысь Кушъя гуртын; - Кез ёросысь Югурт но Степанёнка гуртъёсын; - Каракулино ёросысь Усть-Сакла гуртын. Улосвыл тӧролэн кылъёсызъя, «Здравоохранение» йӧскалык ӵектосъя Удмуртиын 24 выль ФАП-ёс усьтӥськизы ни. Ар пумозь эшшо 63 фельдшер-акушер пунктъёс ужаны кутскозы. Тегъёс: Тазалык Удмуртия АлександрБречалов | Тазалык |
Майя Бывальцева 18-тӥ южтолэзьысен Удмуртиын коронавирусъя вылӥ дасьлыкъя режим ялӥзы. Шимучыръёсты алонъя но бервылзэс утялтонъя ӧрилэн кенешонэз бере, со сярысь журналистъёслы улосвыл кивалтэтлэн тӧроез Ярослав Семёнов вераз. Улосвылын 500-лэсь трос адями люкаськымон ужрадъёсты ограничить каризы. Ижкарын 100-лэсь трос пыриськисьёсын лулчеберет но спорт ужрадъёсты ортчытон алэмын. Ми сыӵе алонъёсты валаны куриськомы, малы ке шуоно со (трос калыкез люкан – ред.) инфекци вӧлмонлэн одӥгез амалэз. Азьланяз, югдурез эскерыса, чаклалом, кулэ-а ватсаса алонъёс кутыны. Ограничениос туннэ нуналысен кужымазы пыро. Косэмез (распоряжение) тӧро кинюртоз. Ми вылӥ дасьлыкъя режим ялӥськомы Ярослав Семёнов, Удмуртиысь кивалтэтлэн тӧроезАлон ужрадъёс Ижысь аэропортын, чугун сюрес вокзалын ортчыто. Трос калык люкаськоно интыосын ватсаса тазатон ужъёсты быдэсто. Со сяна, транспорт огазеяськонъёс дезинфекци суретъёс басьяны кутскизы. Дезинфекци суретъёс уг ке тырмо, милям Ветеринарияя валтӥсь управлениын запас вань. Кулэлыкъя ми со суретъёсты сётом, собере асьмеос ик выльысь тырмытом. Нимысьтыз утиськон амалъёс сярысь верано ке, нырысь ик маскаос, ми асьме предприятиосын уж нуимы ни, эм маскаосты поттонэз нуналаз 120 сюрсозь будэтӥськомы Ярослав Семёнов, Удмуртиысь кивалтэтлэн тӧроезСолэн кылъёсызъя, нырысь ик маскаосты калыкен ужась кун огазеяськонъёсы келялозы. Озьы ик маскаослы дунъёсты возён ласянь уж мынэ. Пусъём, 18-тӥ южтолэзьлы Удмуртиын коронавирусэн черланъёс учыръёс шараямын ӧвӧл. Тодэ вайытом, 17-тӥ южтолэзе, коронавирус инфекци вӧлмонэз алонъя оперативной штаблэн кенешонэз бере, улосвыллэн тӧроез Александр Бречалов шаермы улӥсьёслы провокациослы ӧвӧл сётӥськоно шуыса вазиськиз. Тегъёс: Мерлык Ижкар висён Удмуртия коронавирус ЯрославСемёнов | Мерлык |
Майя Бывальцева Ижкарын следж-хоккеен шудонъя Россилэн чемпионатэзлэн нырысетӥ люкетэз йылпумъяськиз. «В. Н. Кузнецов нимо Удмуртия» клуб куинетӥ инты басьтӥз. Со сярысь Россиысь Паралимпи комитетлэн пресс-службаез ивортӥз. Нырысетӥ люкетаз вормисе потӥз Москва улосвылысь «Феникс», команда аслаз капкаяз одӥг гинэ шайбалы пырыны сётӥз. Кыкетӥ интыын Ханты-Манси автоном округысь «Югра». Команда «Фениксэн» гинэ пумиськонзэ келяз. Удмуртиысь следж-хоккеистъёс кык пумиськонзэс келязы – «Феникслы» но «Югралы» – но куинетӥ чер интыяськизы Ньылетӥ-сизьыметӥ интыосын «Ястребы» (Оренбург улосвыл), Москвалэн сборноез, «Башкирские пираты» но Челябинск улосвыллэн сборноез. Ӵошатсконъёс «Олимпиец» йӧ дворецын 10-17 шуркынмонэ ортчизы. Вожвылъяськонлэн нырысетӥ люкетаз Тула улосвылысь «Звезда» клуб пыриськыны малпа вал, но, кӧня ке шудӥсьёсызлэсь коронавирус инфекциез шараямен сэрен, ӧз быгаты. Вань чаклам пумиськонъёссэ келяз шуыны луэ бере, команда тямысэтӥ инты басьтӥз. Россилэн чемпионатэзлэн кыкетӥ но куинетӥ люкетъёсыз 2021-тӥ арын Тула улосвылын ортчозы шуыса чакламын Тегъёс: Спорт Ижкар Следж-хоккей Удмуртия | Спорт |
Майя Бывальцева Рязаньысь калык хор «П. И. Чайковскийлэн вордскем шаераз» фестиваль улсын Удмуртиын куинь концерт возьматоз — Ижкарын, Воткаын но Сарапулын. Со сярысь ивортэ Удмуртиысь кун филармонилэн пресс-службаез. «Рязаньысь Е. Г. Попов нимо кун академ ӟуч калык хор — Россиысь калык лулчеберетлэн марӟанэз. Вылӥ быгатонлыкен но Рязань палъёсысь аспӧртэм чузъяськись куараосын артистъёсты Россилэн пӧртэм сэрегъёсаз шумпото, кужмо кичабонъёсын Европаысь кунъёсын, Китайын, Монголиын но Канадаын пумитало», — верамын пресс-службалэн ивортоназ. Коллектив 1946-тӥ арын кылдӥз, хорын нырысетӥосыз кырӟасьёс луизы гуртын улӥсьёс. Чеберетъя кивалтӥсеныз Евгений Поповен пуктэм валтӥсь ужпумъёс вал кырӟан манерлэсь аспӧртэмлыксэ утён, Рязань палась фольклорез гожтон, озьы ик Сергей Есенинлэн кылбуръёсызъя композициос кылдытон. 30-тӥ южтолэзе хор Ижкарысь лулчеберетъя «Аксион» дворецлэн сцена вылаз потоз, 31-тӥ южтолэзе — Сарапулысь лулчеберетъя «ЗиО» дворецын, 1-тӥ оштолэзе — Воткаысь лулчеберетъя «Юбилейный» дворецын. Ужрад котькыӵе аресъем муртъёслы чакламын (0+). Тодэ вайытом, «П. И. Чайковскийлэн вордскем шаераз» фестиваль Удмуртиын 11-тӥ южтолэзе кутскиз. Воткаын сое усьтӥз тодмо пианист Денис Мацуев. Тегъёс: Лулчеберет Удмуртия Чайковский фестиваль крезьгур | Лулчеберет но туризм |
Туспуктэм: vk.com (Региональный центр оценки качества образования) Майя Бывальцева 9-тӥ инвожое Удмуртиын литературая, георграфияя но химияя огъя кун экзаменъёслы йылпумъянъёс тодмо луизы. Со сярысь Дышетонлэсь ӟечлыксэ дунъянъя улосвыл центрлэн «ВКонтакте» мерлыко вотэсысь бамаз ивортӥзы. 100 балл 15 выпускникъёс басьтӥзы: георграфия тодметъя кык адями, литературая – тямыс, химияя – вить. Тодэ вайытом, огъя кун эказменъёсты сётонлэн валтӥсь вакытэз 26-тӥ куартолэзе кутскиз. Химия тодметъя экзаменэз 761 адями сётӥз, литератураез 508 пиналъёс бырйизы, географиез – 228. Тегъёс: Дышетон экзамен ЕГЭ Удмуртия | Дышетон но тодос |
Наталья Тетерина 10-тӥ куартолэзе Ижкарлэн но Удмуртилэн митрополитэз Викторин котырес арессэ пусъе. Кызьы ивортэмын Ижкарысь но Удмуртиысь епархилэн сайтаз, владыкалы 65 арес тырмиз. ВАТСАН Элькунлэн духовенствоезлэн кивалтӥсез Сарапулын 1953-тӥ арын вордскиз. Со Педагогикая удмурт кун институтэз йылпумъяз но армие ветлӥз. Собере Казаньысь Никольской кафедральной черкын пӧртэм кылзӥськонъёс быдэсъяз. 1979-тӥ арын диакон луиз, 1983-тӥ арын священник сан басьтӥз. Митрополит луытозяз владыка Бигер, Пор но Удмурт АССР-ъёсысь пӧртэм черкъёсын ужаз. Вить ар талэсь азьвыл архиерей сан басьтӥз. Владыкалэн юрттэменыз Удмуртиын, Татарстанын но Марий Элын трос черкъёс тупатэмын но пуктэмын вал. Соос пӧлын Ижкарысь Александр Невскийлэн но Архангел Михаиллэн кафедральной черкъёссы. Котырес аресэныз митрополитэз ӟечкылазы кун удысэтын ужасьёс, мер ужасьёс,мукет улосвылъёсысь архипастыръёс, вӧсьчиос но Москваысь но быдэс Россей кунысь патриарх Кирилл. Тегъёс: Ижкар МитрополитВикторин Удмуртия вӧсьлык | Мерлык |
Майя Бывальцева 5-тӥ оштолэзе Удмуртиын куазь кӧс луыны кулэ. Со сярысь ивортэ Россиысь МЧС-лэн элькунъя валтӥсь управлениезлэн пресс-службаез. Удысэт ивортэмъя, покчиарняе улосвылын пильмаськылоз, зор-кот усьыны кулэ ӧвӧл. Тӧл лымшор но шундыпуксён вискысь лымшоре воштӥськыса секундскын 5–10 метре пельтоз. Нуназе элькунъя +2…+7 градус луоз. Омыр зӥбет луло узвесь юбоя 750 миллиметр луоз, омырлэн мускытлыкез 70 процент. Тегъёс: МЧС Удмуртия куазь | Инкуазь |
Анжелика Тихонова корреспондент Удмурт кун университетын дышетскись Татьяна Запивалова Удмуртилэсь данзэ «Татьяна Поволжья» конкурсын утёз. Со сярысь ивортэмын «ВКонтакте» мерлыко вотэсысь конкурслэн нимлыко группаяз. Татьяна Математикая, информационной технологиосъя но физикая институтын кыкетӥ курсын дышетске. Флористикаен тунсыкъяське, КВН-ын шудэ но тайской бокслы дышетэ. Та нуналъёсы Саранскын ортчись конкурсын нылаш 2-тӥ номер улсын ассэ возьматоз. Округъя XIV фестивальлэн йылпумъянэз 25-тӥ толшоре, Татьянаослэн нуналазы ортчоз. «Татьяна Поволжья» конкурс Приволжск федерал округысь каръёсын 2003-тӥ арысен ортче. 2014-тӥ арын конкурсын Удмуртиысь Татьяна Дюжева вормиз вал. Озьы 2015-тӥ арын вожвылъяськон Ижкарын ортчиз. Тегъёс: УдГУ Ижкар Удмуртия ПФО вожвылъяськон | Лулчеберет но туризм |
Майя Бывальцева 1-тӥ толсурлы Удмуртиын коронавирус инфекциен черлан 176 выль учыръёсты пусйизы. Со сярысь улосвыл тӧролэн но кивалтэтлэн «ВКонтакте» мерлыко вотэсысь огиназы ивортӥзы. Выль черламъёс пӧлын Ижкарын 104 улӥсьёс, Дэри ёросын – 11, Воткаын – тямыс, Ува ёросын – сизьым, Можгаын, Грак, Сьӧлта, Юкаменск ёросъёсын – быдэн вить, Глазкарын, Яр, Кез, Алнаш ёросъёсын – быдэн ньыль, Эгра, Можга ёросъёсын – быдэн куинь, Сарапулын, Балезино, Каракулино, Шаркан, Якшур-Бӧдья ёросъёсын – быдэн кык, Дэбес, Кизнер ёросъёсын – быдэн одӥг. 104 адями йӧназ. Куинь мурт улонысь кошкиз: воргоронъёслы 56 но 79 арес вал, кышномуртлы – 66 Туннэ нуналлы Удмуртиын выль коронавирус инфекциен черлан 13 сюрс 721 учыр лабораториосын зэматэмын. 10 сюрс 831 адями йӧназ, 223 мурт кулӥз. Та дыре 183 висисьёслэн тазалыксы секыт лыдъяське. Оглом элькунын коронавируслы 649 сюрс 389 эскеронъёс ортчытӥзы, берло нуналэ – 1 сюрс 915. Тегъёс: Тазалык Ижкар висён Удмуртия коронавирус | Тазалык |
Анжелика Тихонова корреспондент Удмуртилэн тӧроез Александр Бречалов Финляндилэн посолэныз Микко Хауталаен пумиськиз. Со сярысь улосвылэнымы кивалтӥсь мерлыко вотэсъёсысь огинъёсаз ивортӥз. Ӧжытэз гинэ тодэ 2018-тӥ арын фин дуэт «ГуртFest» Калыккуспо фестивале пыриськиз шуыса. Арлы быдэ сюлэсь трос туристъёс Удмуртие вуыло. Нош 2019-тӥ арын Удмуртиысь 62 триатлетъёслэсь зэмос «десант» Финляндиысь Лахти карын ортчем Ironman 70.3 ӵошатсконэ вуылӥз Александр Бречалов, Удмуртилэн тӧроезПумиськонын Александр Бречалов но Микко Хаутала вузкарон, экономика, лулчеберет, йӧскалык политика ласянь ваче ужан сярысь вераськизы. Элькунмылэн тӧроез посоллы дышетон удысын тыршемзы понна тау кариз: Удмурт кун университет но Ижкарысь техникая кун университет Финляндиысь университетъёсын кусып возё. Озьы ик Александр Бречалов вузъёсты экспорт-импорт сярысь юанъёсты но ӝутӥз. Туннэ нуналлы элькунысьтымы тямыс предприятиос вузъёссэс Финляндие келяло. Но Удмуртилэн тӧроез тросгес но быгатом шуыса оске. Соин валче со Финляндиысь ыстэм муртъёсты шуркынмонэ бизнес-миссия улсын шаерамы вуыны ӧтиз. Ужбергатӥсьёслы, фермеръёслы, чорыгасьёслы, мер огазеяськонъёслы, спортсменъёслы, лулчеберет удысын ужасьёслы – ваньзылы – вазисько: кыӵе ке сизёнъёсты вань ке – ми дась но усьтэмын! Гожтэ! Александр Бречалов, Удмуртилэн тӧроезУжбергатонъя юанъёсты сяна, Финляндиысь куноос Пётр Ильич Чайковскийлэн вордӥськем интыяз вуылозы но туризмъя выль маршрутъёсты ортчозы. Тодэ вайытом, кемалась ик ӧвӧл Александр Бречалов Россиысь вице-премьерен Алексей Гордеевен гурт возёс удысысь ужпумъёсъя кенешиз. Пумиськонын шаерысьтымы гурт пиналъёсты агробизнеслы дышетыны кутскозы шуыса тодмо луиз. Тегъёс: Политика Ужбергатон Удмуртия Россия Финляндия АлександрБречалов | Политика |
Майя Бывальцева «Справедливая Россия» партилэн кивалтӥсез Сергей Миронов партилэн улосвыл ёзэтэзлэн кивалтӥсезлэн Фарид Юнусовлэн солэсь кандидатуразэ Удмуртилы тӧроез быръёнъёсы ӵектонэн кичӧлтонэзлы дурбасьтӥз. Со сярысь ивор «эсэръёслэн» нимлыко сайтазы шараямын. Тодэ вайытом, элькунлы кивалтӥсез дырызлэсь вазь быръёнъёс 2017-тӥ арын 10-тӥ куарусёнэ ортчозы. Ас мылкыдзыя ӵектӥськем муртъёс отчы пыриськыны уг быгато, нош партиос асьсэлэсь кандидатъёссэс быръён ужез кутскизы. Кинлы дурбасьтоз быръёнъёсын «Единая Россия» партия, тодмо луоз праймеризлы йылпумъянъёсъя. Отчы пырисько Удмуртилэн тӧроезлэсь ужзэ огдырлы быдэсъясь Александр Бречалов но Дэри ёрослэн тӧроез Андрей Коняшин. Удмуртилы тӧроез быръёнъёсын ЛДПР-лэсь кандидат луыны быгатоз партилэн улосвылъя координаторез, элькунысь парламентысь фракцилэн кивалтӥсез Тимур Ягафаров. КПРФ аслэсьтыз кандидатуразэ вералоз 26-тӥ инвожоысен 1-тӥ пӧсьтолэзёзь. Али каръёсын но ёросъёсын кандидатураосты эскерон мынэ. 10-тӥ куарусёнэ ик Удмуртиын Кун Кенешлэн куатетӥ ӧтчамаз депутатъёсты быръёнъёс ортчозы. Тегъёс: Политика быръёнъёс Удмуртия Россия | Политика |
Туспуктэм: Руслан Нуриахметов Майя Бывальцева 8-тӥ инвожое Удмуртиын коронавируслы 2 сюрс 360 эскеронъёс ортчытӥзы, 23 муртлэсь висёнэз шараязы, соос пӧлын 14 аресозь одӥг пинал но 65 арессэс ортчем сизьым арлыдоос. Сизьым адямиез эмъяськонниосы понӥзы. Со сярысь элькунысь тазалыкез утёнъя министерстволэн пресс-службаез ивортӥз. Та дыре доразы эмъяськись 809 адямиез эмчиос чакласа возё. Эмъяськонниын кыллись 39 висисьёслэн тазалыксы шоро-куспо лыдъяське, тямыс муртлэн – секыт, одӥгез со пӧлысь тыосты шокатӥсь аппарат борды итэмын. 32 адями висёнэз вормиз. 75 аресъем воргорон кулӥз. 9-тӥ инвожолы Удмуртиын коронавирусэн черлан 167 сюрс 111 учыр лабораториосын зэматэмын. 162 сюрс 868 мурт йӧназ, 4 сюрс 45 адями улонысь кошкиз. 698 сюрс 219 мурт вакцинациез ортчиз, со пӧлысь 558 сюрс 70 адями кыкетӥ компонентсэ но басьтӥз. 162 сюрс 254 адями ревакцинациез ортчиз. Тодэ вайытом, нунал азьвыл элькунын коронавируслы 1 сюрс 238 эскеронъёс ортчытӥзы, 19 муртлэсь висёнэз шараязы. Куать адямиез эмъяськонниосы понӥзы. Тегъёс: Тазалык висён коронавирус Ижкар Удмуртия | Тазалык |
Майя Бывальцева Удмуртиысь предприятиос эм маскаос поттонэз дасо поллы йылтӥзы. Со сярысь улосвыл тӧролэн но кивалтэтлэн пресс-службазы ивортэ. Асьмелы уй-нуналаз 300-350 штука котыр кулэ. Берло кык арня ӵоже «Локомотив» предприятиын вуз поттонзэс уй-нуналаз 144 сюрс маскалы будэтӥзы Александр Бречалов, Удмуртилэн тӧроезАли тросэз маскаос эм, мерлык удысъёсын ужасьёслы, водительёслы, МФЦ-ысь ӧнерчиослы мыно. Кылемзэ элькунысь кун аптекаосын вузало. Арня пумлы «Локомотив» предприяти ватсаса линиос усьтоз но уй-нуналаз 200-220 сюрс маскаос поттоз. Со сяна, ужбергатӥсьёс трос поллы чаклам маскаос поттыны кутскизы. Ваньзы палэнысен вузкаро, маскаосты доре ваён радъямын. Трос поллы чаклам маскаосты вылысь кутыны тазатэм бере гинэ яра. Дорын сое майталэн яке порошокен миськоно, собере парен утялтоно. Маска кот медаз луы, соин ик пар сётытэк утюганы кулэ на Тегъёс: Мерлык Тазалык Ижкар Удмуртия коронавирус тазалыкезутён АлександрБречалов | Мерлык |
Майя Бывальцева Москваын Россиысь лулчеберетъя но дышетонъя «ЭТНОМИР» центрын Удмуртилэн представительствоез луоз. Элькун тӧролэн но кивалтэтлэн пресс-службазы ивортэмъя, улосвыл но «ЭТНО-Деревня» компания куспын тупанкыл 1-тӥ инвожое Петербургысь экономикая калыккуспо форумын юнматэмын. Али парк-музейлэн интывылаз Дальний Востокысь, Сибирьысь, Россилэн шор люкетысьтыз, Украинаысь, Белоруссиысь но мукет интыосысь улон-вылонэз возьматӥсь площадкаос радъямын. Центре вуылӥсьёс ӝоген тодматскыны быгатозы Удмуртилэн но лулчеберетэныз. Йӧскалык азбарын луозы музей, йӧскалык сиён-юонъёсын кафе, кунокуа, презентациос но конференциос ортчытъян залъёс. Объектъёсты улосвылысь архитектуралэсь аспӧртэмлыксэ лыдэ басьтыса пуктозы. Аслэсьтыз «бренд-буксэ» али гинэ кылдытӥсь Удмуртилы ассэ возьматон понна выль площадкаос кулэ, тужгес но «ЭТНОМИР» выллем азинлыкоосыз. <…> 2016-тӥ арын «ЭТНОМИРе» 1 миллион 700 адями ветлӥз Александр БречаловТупанкылъя, Удмуртилэсь экспозицизэ кылдытонъя ужанрадлыкез 10-тӥ инвожоозь дасяны кулэ. Удмуртиын пӧртэм йӧслыкъёслэн гуртсы Улосвыл тӧролэсь ужзэ огдырлы быдэсъясь Александр Бречалов кичӧлтэмъя, Удмуртиын «ЭТНОМИР» центрлэн ыстэм муртъёсыныз ӵош этногурт кылдытэмын луоз. Музейысь ӧнерчиос бизнес-ӵектосэз кылдытыны юрттозы. «Этногуртэз кылдытон инты но солэн учкетэз эскерисько. Йӧскалык огазеяськонъёс ласянь ӵектонъёс вань — гуртын 20 пала юртъёс-экспозициос кылдытыны, котькдуӥз со элькунын улӥсь выжы калыкъёслэсь йылолъёссэс но аспӧртэмлыкъёссэс возьматоз. <…> Улосвылын тупаса уло 130 выжы калыкъёс. Азьланяз асьмелэн этногуртмы пӧртэм калыкъёслэсь кусыпъёссэс юнматон концепциез возьматӥсь бадӟым, федерал ӵектос луыны быгатоз», — пусйиз Александр Бречалов. Солэн верамезъя, выль ӵектос инвестициосты кыскыны выль инты луыны быгатоз. Тегъёс: Ужбергатон Туризм Удмуртия Санкт-Петербург йӧслыкъёс Удмуртиысьтуризм | Лулчеберет но туризм |
Туспуктэм: Руслан Нуриахметов Майя Бывальцева 13-тӥ куарусёнэ Удмуртиын пильмаськылоз, зорыны кулэ ӧвӧл. Уйин куд-ог интыосын бус вӧлскоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор но шундыӝужан вискысь секундскын 4-9 метре пельтоз. Элькунъя уин +2…+7, нуназе +11…+16 градус возиськоз. Омыр зӥбет луло узвесь юбоя 754 миллиметр луоз, омырлэн мускытлыкез – 76 процент. Тодэ вайытом, улосвыл Гидрометцентр ивортэмъя, арня шорын Удмуртие шуныт куазь вуоз. Тегъёс: куазь Удмуртия | Инкуазь |
Майя Бывальцева 20-тӥ коньывуонлы Удмуртиын эшшо 116 адямилэсь выль коронавирус инфекциез шедьтӥзы. Со сярысь элькун тӧролэн но кивалтэтлэн «ВКонтакте» мерлыко вотэсысь нимлыко огиназы ивортӥзы. Диагноззы Ижкарын 54 улӥсьёслэн зэмаз, Воткаын – 22, Дэри ёросын – 11, Глазкарын, Алнаш ёросын – сизьым, Можгаын- вить, Шаркан ёросын – ньыль, Балезино, Можга ёросъёсын – кык, Вавож, Пичи Пурга ёросъёсын – одӥг. 153 адями висёнэз вормиз Туннэ нуналлы элькунын выль коронавирус инфекциен черлан 7 сюрс 645 учыр лабораториосын зэматэмын. 5 сюрс 406 адями йӧназ, 133 мурт кулӥз. Та дыре 107-лэн висисьёслэн тазалыксы секыт лыдъяське. Тегъёс: Тазалык Ижкар висён Удмуртия коронавирус | Тазалык |
Майя Бывальцева Пичи Пурга ёросысь Сизяшур гуртысь сизьым аресъем Ульяна Иванова ӟуч шашкиен шудонъя Европалэн первенствояз куинь зарни медаль утӥз. Со сярысь ивортэ ёрос администрацилэн пресс-службаез. Вожвылъяськонъёс Турциысь Измир карын ортчо, Удмуртиысь отчы Ульяна Иванова гинэ шедиз. Пичи Пургаысь нылпи творчествоя центрын дышетскись нылаш отчы мыны луонлык басьтӥз оштолэзь кутсконын Ленинград улосвылын ӟуч шашкиен шудонъя Россилэн чемпионатаз, но первенствояз, отын со кыкетӥ луиз. Ульяналэн дышетӥсез, «Шашки и шахматы» огазеяськонлэн кивалтӥсез Фирдус Абдрахманов верамъя, нылаш сыӵе бадӟым вормонъёс басьтӥз инмарен сётэм быгатонлыкезлы, ужамезлы, мылкыдкужымезлы луыса. Турциысь берытскем бераз, 11-тӥ куартолэзе, пинал спортсменка калыккуспо шашкиен шудонъя Удмуртилэн чемпионатаз пыримськоз. Ватсалом, Пичи Пургаысь пинал шашистъёслэн та нырысетӥ вормонзы ӧвӧл. Руслана Абдрахманова ӟуч шашкиен шудонъя Россилэн вице-чемпионкаез луэ, Кирилл Возняков — калыккуспо, но ӟуч шанкиен шудонъя Россилэн кык полэс чемпионэз. Тегъёс: Спорт Удмуртия ПичиПурга шашки | Спорт |
Майя Бывальцева 23-тӥ толсуре Удмуртиын лымы, кот лымы кема дыр ӵоже усёз. Со сярысь Россиысь МЧС-лэн элькунъя валтӥсь управлениезлэн пресс-службаез. Вордӥськонэ улосвылын пилемо улоз, тӧл лымшор но шундыпуксён вискысь секундскын 6-11 метре пельтоз. Нуназе элькунъя -1…-6 градусозь возиськоз. Сюресъёсты лымы шобыртоз. Омыр зӥбет луло узвесь юбоя 749 миллиметр луоз, омырлэн мускытлыкез – 92 процент. Тегъёс: МЧС Удмуртия куазь лымы | Инкуазь |
Анжелика Тихонова корреспондент 6-тӥ оштолэзе элькунысь Калыкъёслэн эшъяськон юртазы Алнаш ёрос литературалэсь Удмуртиын нуналъёссэ усьтозы. Ар ӵоже улосвыллэн шоркараз но ёросын пӧртэм ужрадъёс ортчытыны чакламын. Со сярысь ивортэ Удмуртиысь Йӧскалык лыдӟетъюртлэн пресс-службаез. «Ар ӵоже Алнаш ёросысь кылбурчиослэн, гожъясьёслэн но тодмо адямиослэн книгаосынызы, туспуктэмъёсынызы адӟытонъёс радъяськозы; удмурт нылпи кылбурчилы Герман Ходыревлы 85 ар тырмонлы сӥзем лыдӟонъёс; Ашальчи Оки нимо ёрос премиез сётон ужрад; творчествоя пумиськонъёс, конференциос но мукет ужрадъёс», - верамын ивортонын. Алнаш ёрослэн литератураезлы сӥзем нуналъёсты усьтонын Алнаш ёросысь гожъясьёслэн удмурт литератураез кылдытонын но азинтонын интызы сярысь ивортон лэсьтоз дышетон тодосъя кандидат, Удмурт кун университетысь доцент Любовь Фёдорова. Озьы ик быдэс арлы чаклам ужрадъёсын тодматозы, ёросысь кылбурчиослэсь ужъёссэс лыдӟозы, ёросысь чеберлыкъя коллективъёс концерт возьматозы. Удмуртиысь муниципал кылдытэтъёслэн литературазылы сӥзем нуналъёсты арысь аре радъян — элькунысь Йӧскалык лыдӟетъюртлэн выль ӵектосэз. Со йӧскалык но шаертодонъя литератураез вӧлмытон, калыкез лыдӟиськыны кыскон понна радъяське. Ӵектос улонэ пыӵатӥське Удмуртиысь лулчеберетъя но туризмъя министерстволэн но элькунысь муниципал кылдытэтъёслэн администрациоссылэн юрттэмзы улсын. Тегъёс: Лулчеберет Литература Удмуртия Алнаш | Лулчеберет но туризм |
Майя Бывальцева Ижкарын «Пельняньлэн дунневыл нуналэз» фестиваль ортчиз. Удмуртилэн шоркараз со 1-тӥысен 11-тӥ тулыспалозь мынӥз. Куинетӥез фестиваль сяме пырем пресс-конференциен усьтӥськиз, отын Удмуртиысь политикъёс, лулчеберет но тодос удысын ужасьёс пельнянь кутӥзы. 2-тӥысен 9-тӥ тулыспалозь пӧртэм пуштросэн пельнянь кутонъя дышетонъёс ортчизы. 11-тӥ тулыспалэ Шор карлудын одӥг интыын тужгес трос пельнянь сиёнъя дунневыл рекорд пуктон мынӥз. Ижкарын «Пельняньлэн дунневыл нуналэз» фестивальлы йылпумъянъёс лэсьтӥзы Вормонэз пусйыны «Интеррекорд» агентстволэн кивалтӥсез Владислав Копылов лыктӥз. Рекордэз юнматон понна 6 часкын 70 сюрс пельнянь сиыны кулэ вал — нимысьтыз счётчикын со лыдпус ӝуатӥськиз ужрад йылпумъяськытозь ӝыны часлэсь азьвыл. Шулдыръяськонэ лыктэмъёс 74 сюрс 59 пельнянь сиизы. Со сяна, Шор карлудын 6 но ӝыны тонна кынтэм пельнянь вузазы. Фестивале Удмуртиысь но Россиысь 21 огазеяськонъёс пельняньзэс ваизы. Сиён-юонъя «Зарни пельнянь» премилэн номинациосаз вормизы: «Ресторанын куноятон» — «Барвинок» кафе, «Mozzo» ресторан «Пельнянь поттон, скал сӥлен пельнянь» — ИП Степанова Т.А., Эгра ёрос «Крестьян пельнянь» — «Агрофирма «Мясо» акционер огазеяськон «Дорын кадь лэсьтэм пельнянь» — «РусОпт» вузкарон марка. Ижкарын «Пельняньлэн дунневыл нуналэз» 16 фото Тегъёс: Туризм Ижкар Удмуртия фестиваль пельнянь Удмуртиысьтуризм | Лулчеберет но туризм |
ИА «Удмуртия» Иворъёсъя «Удмуртия» агентство Удмурт Элькунысь Йӧскалык лыдӟетъюртлэн «Йӧскалык но шаертодон литературая но библиографияя центр» ёзэтэныз ӵош кылдытэм «Аръёс но иворъёс» нимысьтыз ӵектос улсын азьланьтэ веранзэ, мар сярысь гожъязы пӧртэм аръёсы удмурт кылын потӥсь газетъёсын. Ӵектос сярысь рос-прогсес лыдӟыны луоз татысь Газетлэн сканер пыр поттэм копиосыныз тодматскыны луэ Удмуртиысь Йӧскалык лыдӟетъюртлэн сайтаз. Таяз статьяямы саклык висъяломы «Гудыри» газетын 1920-тӥ аръёсы потэм материалъёслы. 1922-тӥ арын потэм газетъёсын трос гожъямын сютэмъёслы юрттон сярысь. Лыдӟисьёс доры 1-тӥ оштолэзе вуэм номерын нырысетӥ бамаз ик таӵе ивортонъёс вань: «Удмурт Обласьын сютэмен нюр’яськон», «Сютэм улонэз вормон». 1922-тӥ арын 26-тӥ толсуре потэм номерын, кылсярысь, «Поволожияись серотос» сярысь гожтэмын: «1922-тӥ армы ю удалтыса тросэзлэсь улонзэ каньыл кариз ке, но, тросэз та лыктӥсь 23-тӥ арыд, но сютэм ёромоноёсыз вань на. Соёс та арын, но ньяньлы ёрмыса улоно лыкто. Озьы няньлы ёрмисьёс вань на ке, соёслы юрттыны дасяськыса улыны кулэ <…>». Фото: Национальная библиотека Удмуртии Отын ик «Ожлэсь, сютэм арлэсь, но ужлэсь пӧрмем инвалид’ёс» сярысь ивортон гожтэмын. 1922-тӥ арын шуркыномнэ потэм номерлэн быдэс бамыз сӥземын трахома син висёнлы. Сое «удмуртлэн шудтэмлыкез» нимало. Черлэн кышкытлыкез, солэсь утиськон амалъёс сярысь «Малы удмурт калык синьтэм (сукыр) луэ?» ивортон гожтэ «удмурт доктыр Шкляев». Со одно ик эмъясьлы вазиськыны куре: «Удмурт’ёз соку лечиться кариськыны (эм’яськыны) уг дырто. Оло бурмоза, шуса, аналскыса, но уло. Токма (юмме) пельляськись доре ветлыса, но катьсэс бытто. Озьы улыны проч уг яра. Аналскыса улэм’я, пельляськись доре ветлыса, син уката ик уродме. <…> Синез висьыны ӧд’якыз ик лечть карыны кулэ. Дырыз ортчем бере лечить каремлэн, но пайдаез уг луы ини». «Гудыри» газетын вӧсьлыкез серем карыса гожъямъёс но суредъёс но кылдӥзы. Фото: Национальная библиотека Удмуртии Соку вашкала калык осконъёсты но кулэтэмен лыдъяны кутскиллям, лэся. Соослэн «уродлыксы» сярысь вера Эгызо кушемним улсын гожъясь. Фото: Национальная библиотека Удмуртии Со номерын ик гожтэмын «Кызьы мар сямен удмурт культураез жутоно». Одӥг кылзэ но воштытэк таӵе ивортон потыны быгатэ, дыр, туннэ но. Фото: Национальная библиотека Удмуртии 1925-тӥ арын 16-тӥ оштолэзе потэм номерын аракыен нюръяськон сярысь трос гожъямын. «Куректонэд ке ӧвӧл аракы пӧзьтыны сюкась сура, шуо. <…> Дугдытыны кужым ке уг сузьы, калыклэсь тодэм-валамзэ вылэ жутыны туртсконо. <…> Со понна ик мон малпасько, нырысь гурт пеймытэз быдтыны газет’ёсыз-книгаосыз калык вылэ вӧлдыны тыршыны. Собере аракы ачиз быроз. Кин кызьы малпа?» Сыӵе юан пуктэ А. Камашев. «Аракы юон эксэй власьлэсь кылиз», «Удмуртэз та ужлэсь кужмысь палэнтоно» шуыса гожтэмъёс вань. Озьы ик тодыны луэ, кыӵе кӧшкемыт учыръёсы вуттыны быгатэ юон. «Гудыри» газетын ужасьёс лыдӟисьёссылы дуннеысь но иворъёсты вуттон сярысь сюлмасько. Кылсярысь, 1925-тӥ арын 5-тӥ оштолэзе потэм номерын «Англиын уж шедьтытэк курадӟыса улӥсьёс нуналысь нуналэ йыло. <...>» шуыса гожтэмын. «Германиысь Лейпциг карын та дыр’я вытсавка мынэ. Та выставкайын Кенешо Союзлэн, но павильёнэз вань. <…> Та пумысен Италиялэн одӥг газетаз тазьы гожто: «Италиялэсь павильёнзэ Кенешо Союзлэн павильёнэныз ӵоӵатӥд ке, возьытэ вумон ик. Италилэн павильёнэзсокем куанер» шуса. Выставкае пуктэм котыр ваньбурыз’я, Кенешо Союзлэн узырлыкез атске». «Америкайын одӥг бадӟым шурлэн вуэз шуак тудӟыса будыса, быдэс карез (городэз) гылтыса нуэм. 10 сюрс мында калык пыд йылаз кылемын». «Англиын выль тусо автомобиль лэсьтӥллям. Со автомобиль часлы 240 изькем пе мынэ Солэн мотор’ёсыз бераз тупатэмын». Ӟырдыт мылкыдын гожъямын дышетон но дышетскон сярысь. «Кинь доктыр, кинь агроном, кинь инженер?» статьяын Трофим Борисов вазиське: «Гудыри» газетын сӥзьыл 100 удмуртэз университетэ лэзём (ыстом) шуэмын вал. Дебесӥсь одӥг мурт Трефилов нимтуло Комиссариатэ гожтэт лэзем, мон, но мыно шуса. Сое мыныны списоке пыртӥм ини. Кытын бон 99-эз? <…> Эн кышкалэ ми ӧжыт дышетӥськем шуса. Тододы мылкыдды гынэ мед луоз. Луымтэ уж одӥг но ӧвӧл. Кинь доктор, кинь агроном, кинь инженер луоз». (24.04.1920) «Университет ужаны куськиз» «Глаз карись ужась но крестьян калыклэн университетаз 1 апреле дышетыны куськизы ини. Ваньмыз 61 мурт лыктэмын. Та 61 мурт пушкись удмуртэз 41 мурт. 41 мурт пушкись одӥг удмурт ныл лыктэмын» (02.04.21) «Удмурт дышетӥсьёсыз люкаса кенеш карыны Москваись 526000 ман. коньдон куриськом. Со коньдон сюрэслы, но, суточнойлы луоз». (09.04.1920) 1924-тӥ арын 6-тӥ оштолэзе «Гудыри» газетын удмурт кыл сярысь гожтэмъёс трос, «бигеро-ӟючо кылйос пырало», пе, удмурт кылъёс вань вылысь. Татын ик сётэмын валэктон, кызьы берыктыны луоно «ужмуг кыл'ёсыз». Фото: Национальная библиотека Удмуртии 1918-тӥ аръёсы потэм газетъёсын ӵошатыса, 20-тӥ аръёсы ӧжытгес ини печатлаське чеберлыко литература. Оштолэзе 1920-тӥ но 1921-тӥ аръёсы потэмын: Даниил Майоровлэн «Мон — куанер» кылбурез (17.04.1920), Иван Дядюковлэн пичи веросэз, Даниил Майоровлэн кылбурез (07.04.1921). Оштолэзе Ашальчи Окилэн вордӥськем нуналэз. Соин валче лыдӟетъюртын ужасьёсты нимысьтыз учкыны куримы, вань-а солэн мар ке гожтэмъёсыз оштолэзе потэм газетъёсын. Со вакытысь номыр шедьтыны ӧз луы. Нош 1921-тӥ арын 30-тӥ толсуре потэм газетын, кылсярысь, А. Векшина тодэ ваёнъёссэ гожтэ — «Кызьы мон дышетӥськи». 1924-тӥ арын 3-тӥ инвожое «Та быдӟым городын» кылбурез потэ, 13-тӥ пӧсьтолэзе — «Возьытлык» кылбурез. Вашкала газетъёсын тунсыко соиз но, торосэз ивортонъёс но статьяос пӧртэм кушемнимъёсын поттэмын: Горд кыл, П. Б., Д. Пишер, Тодӥсь, Коммунист, Коммунис, Удмурт пи, Кырныж, Шум потӥсь Ваня, Тыло Вася, Сюрло, Горд-лыс, Удмурт, Пичи Шайтан, Шунды но мукет. Тегъёс: Удмуртия история удмуртъёс Аръёсноиворъёс | Мерлык |
Майя Бывальцева Инъет луись вылӥ дышетсконниез Удмуртиын кылдытон пумысен юан, Россиысь дышетонъя выль министрез юнматэм бере, усьтэмын. Элькунысь дышетон но тодос удысын ужасьёслэн конференциязы 23-тӥ гудырикошконэ со сярысь вераз улосвыллэн тӧроез Александр Соловьёв. Тодэ вайытом, федерал министерстволэн азьвыл кивалтӥсез Дмитрий Ливанов гужем пумын Удмуртие вуылыны но инъет луись вылӥ дышетсконниез кылдытон пумысен элькун кивалтӥсьёсын кенешыны малпа вал. Удысэтлы выль кивалтӥсез юнматэмен, татчы ветлонэз палэнтӥзы. Министр луиз Ольга Васильева, со кӧня ке ар ӵоже кунысь азьмуртлэн администрациысьтыз мерлыко ӵектосъёсъя управленилэн кивалтӥсезлэн воштӥсез вал. «Туннэ нокин но уг быгаты воштыны со политикаез, кудӥз Россилэн азьмуртэныз но кивалтэтлэн тӧроеныз соглаштэмын вал. Ми солэсь (Россиысь дышетонъя выль министрлэсь — ред.) рос-прос ужамзэ возьманы кулэ. Милемлы дышетӥсьёсъя, капчиятонъёсъя, уждунэз будэтон ужпумъёсъя тунсыкъёсмес азинтыны кулэ, дыр», — вераз Александр Соловьёв. Али тодмо ӧвӧл на, кыӵе вылӥ дышетсконниосты инъет луись вузэ огазеяны. Приволжск федерал округысь улосвылъёс пӧлысь Удмуртиын гинэ сыӵе дышетон ёзэс кылдытымтэ на. Тегъёс: Дышетон Удмуртия Россия АлександрСоловьёв Дышетонъянонаукаяминистерство | Дышетон но тодос |
Анжелика Тихонова корреспондент 1-тӥ инвожое Ува каргуртын гужем йӧскалык шулдыръяськонъёслы сӥзем йӧскалык шудонъёс лэсьтонъя «Этно-игрушка» ёроскуспо фестиваль-вожвылъяськон ортчоз. Со сярысь Калыкъёслэн эшъяськон юртсылэн пресс-службаез ивортӥз. Йӧскалык мунё лэсьтонъя фестиваль-вожвылъяськон кык люкетэн ортче. Нырысетӥез 25-тӥ куартолэзёзь кыстӥськоз. Со дырозь пыриськисьёс кыӵе ке интыын сяме пырем шудонэнызы тодматон видео поттыны кулэ. Нош 1-тӥ инвожое 11 часын Ува каргуртысь пу синпелетъёсын паркын мунё лэсьтонъя мастер-классъёс ортчытозы но сяме пырем йӧскалык шудонъёсын шудозы. Вожвылъяськонын вормисьёсты сизьым ӧръёсъя пусъёзы. Радъясьёс пусъё, котькуд праздниклэн аслаз дырыз, пуштросэз но мунёез луэ. Калык крестьян шудонъёслэн историзы кошке со вакытъёсы, куке туала калыкъёслэн вашкалаоссылэн дунневаланзы огвыллем вал. Мунёос шудон но, утись но кужым сётӥсь луо вал. Шудонъёсын пичиослы атайёссылэсь но песятайёссылэсь улон но лулчеберет тодон-валанзэс киысь кие сётъязы фестиваль-вожвылъяськонэз радъясьёсКонкурслэн куронъёсыныз пыр-почгес тодматскыны луэ. Тодэ вайытом, Чайковскын Пермь но Башкортостан улосвылъёсысь удмурт фольклор коллективъёс пумиськон ортчытӥзы. Тегъёс: Лулчеберет Ува Удмуртия удмуртъёс кибашлыос шудонъёс | Лулчеберет но туризм |
Майя Бывальцева 93 студентъёс но аспирантъёс выль дышетскон арын Удмуртилэн тӧроезлэсь стипендиос басьтӥзы. Кызьы ивортӥз элькун тӧролэн но кивалтэтлэн пресс-службазы, сӥё-дано пусъён ужрад ортчиз 22-тӥ шуркынмонэ. «Ӟечкыласько тӥледыз азинсконъёсыныды! Оскисько, со пумыз ӧвӧл на. Азьпалан тӥледыз выль вормонъёс возьмало. Улон ӧре мыло-кыдо пыриськемды понна тау кареме потэ. Та стипендиос умой дышетскыны но ӧнер басьтыны, тодонлыкъёстэс но быгатонлыкъёстэс будэтыны ватсаса ӝуткан мед луозы», — вазиськиз ужрадэ лыктэм студентъёслы но аспирантъёслы улосвыллэн тӧроез Александр Соловьёв. Удмуртилэн тӧроезлэсь стипендиос басьтон сярысь сертификатъёсты сётӥзы тодосъя ужъюртъёсысь но вылӥ дышетсконниосысь 10 аспирантъёслы но 29 студентъёслы, кун ӧнер дышетсконниосысь 54 егитъёслы. Тодос удысын но дышетсконын, спортын азинсконъёс возьматэм но мер улонэ мыло-кыдо пыриськись егит тодосчиосты но студентъёсты Удмуртиын нимлыко стипендиосын пусйыны кутскизы 2001-тӥ арын. Тегъёс: Дышетон Ижкар егитъёс студентъёс Удмуртия АлександрСоловьёв | Дышетон но тодос |
Туспуктэм: Ижкар администрацилэн пресс-службаез Майя Бывальцева 1-тӥ куарусёнэ Ижысь 88 номеро школалэн азбараз Буре ваён сквер усьтозы. Со сярысь кар администрацилэн пресс-службаез ивортӥз. Сквер лэсьтыны кичӧлтонэн дышетӥсьёс, пиналъёс но анай-атайёссы вазиськизы. Озьы ик ӵошен ӵектосэз дасязы, куартолэзе сое улонэ пыӵатыны кутскизы. « Школаямы луэм шимес учырез ми ваньмы сюлэммы пыр поттӥмы. Соин ик сквер милям кужыменымы кылдытэмын луыны кулэ шуыса малпамы. Та уж милемыз огазеяз, бадӟымъёслы но, пиналъёслы но со учырез пумояз улыны юрттӥз » Анна Хоймова, 88 номеро школаысь анай-атайёслэн комитетсылэн ёзчиез Умоятон ужъёс азьланьтӥсько на. Та дырлы сирень но сприея мерттэмын, ӟусъёс пуктэмын, пичи сюресъёс лэсьтэмын ни. Скверлэн шораз гранитлэсь из вылэ кылбур гожтэмын. Солэн авторез – 8-тӥ классын дышетскись нылаш. Вуоно арняе альпийской горка дась луоз ни, нош из вадьсы куинь лобись туриослэсь инсталяция лэсьтозы – огез бадӟым, солэн бурдъёсыз улын кык пичиосыз. Быремъёслэн ӵыжы-выжыоссы куремъя, школалэн борддор бордаз буре ваён пул юнматозы на. Ӵектос лэсьтыны но ужез быдэстыны туж юртто бадӟым классын дышетскисьёс. « Нырысь малпанъёсмес верамы, собере соосты улонэ пыӵатӥмы – пичи сюресъёс вылэ плитка тырим, интызэ умоятӥм. Котькудӥз быгатэмезъя кужымзэ понӥз » 88 номеро школаын дышетскись Тодэ вайытом, 88 номеро школаын шуэрес учыр 2022-тӥ арын 26-тӥ куарусёнэ луиз. Со бере дышетсконниез тупатъязы, пиналъёс школаязы 2023-тӥ арын 20-тӥ тулыспалэ берытскизы. Тегъёс: буреваён школаос Ижкар Удмуртия | Мерлык |
Майя Бывальцева 8-тӥ коньывуонысен Удмуртиын куазь кезьыт кариськоз шуыса чаклало. Со сярысь улосвыл Гидрометцентрлэн пресс-службаез ивортэ. Туннэ (7-тӥ коньывуонэ – ред.) та шуныт тулкымлэн берпуметӥ нуналэз, озьы ик таяз арын берпуметӥез, дыр, 15-17 градусозь шуныт омырен нунал. Ӵуказеысен куазь кезьыт луыны кутскоз Удмуртиысь Гидрометцентрлэн пресс-службаез4-тӥ но 5-тӥ коньывуонэ туж шуныт вал. Элькунысь лымшор ёросъёсын нуназе бере температура 19,6 градусозь ӝутскылӥз. Арнянуналэ фронт ортчемен валче куазь туж пӧртэм вал: Глазкарын +7 градусозь гинэ пусъемын, нош Сарапулын +19 градус. Таяз арняе тужгес кезьыт нуналъёс луозы 9-тӥ но 10-тӥ коньывуон. Покчиарняе потон уе -2 градусозь, нуназе +3…+8 градус. Та нуналъёсы суро зор-кот усёз – зороз но, кот лымы но луоз Удмуртиысь Гидрометцентрлэн пресс-службаез Тегъёс: Гидрометцентр Удмуртия куазь сӥзьыл | Инкуазь |
Майя Бывальцева 26-тӥ пӧсьтолэзе Удмуртиын (Ижевск - Люк) – Азино сюресэз тупатъяны кутскизы. Со «Кышкыттэм но ӟечлыко автомобиль сюресъёс» йӧскалык ӵектосъя выльдоно улосвыл трассаосысь 23 люкетъёс пӧлысь берпуметӥез луэ, ивортэ ӵектослэн улосвыл офисэзлэн пресс-службаез. Сюресчиос 8,87 иськем сюресэз тупатъялозы. Со сяна, 3,5 иськем гектарысь кулэтэм писпу-куакъёсты коралозы, сюрес дуръёсты юнматозы, кожонъёсты, мер транспортэ пуксён интыосты тупатозы, автопавильон лэсьтозы. Со сяна, 21 сюрес пусъёс но 82 пичи юбоос пуктозы. Ужъёсты гудырикошкон пумозь йылпумъяны чаклало Тупатъяно сюрес люкет Азино но Кияик черкогуртъёсты Ижкаре нуись трассаен герӟало. Черкогуртъёсын кык сюрс пала адями. Отын кӧня ке бадӟым промышленноё предприятиос но мерлыко ужъюртъёс ужало Йӧскалык ӵектослэн улосвыл офисэзлэн пресс-службаезВераны кулэ, та палан сюресъёсты тупатъян кӧня ке ар мынэ ни. 2017-тӥ арын Ижкар – Люк сюреслэсь но сое Выль Ӟумъя гуртэн герӟась люкетлэсь шобретсэ выльдӥзы. Кылем арын эшшо ньыль иськемзэ тупатъязы. «Кышкыттэм но ӟечлыко автомобиль сюресъёс» йӧскалык ӵектосъя тупатъяно мукетъёсаз люкетъёсын ужъёс мыно (10 объектъёсын) яке йылпумъямын ни (12 объектъёс) Тодэ вайытом, озьы ик Удмуртиын улосвыл программая ветлыны луонтэм гурт сюресъёсты тупатъян ужъёс азьланьтӥсько. Тегъёс: Авто Удмуртия сюресъёс Дэри тупатъянужъёс | Авто |
Наталья Тетерина Россиысь но кунгож сьӧрысь кык сюрс пала адями Ижкаре Кыкетӥ Калыкуспо Парадельфи шудонъёсы люкаськоз. Сӧсыр муртъёс пӧлын лулчеберетъя но искусствоя вожвылъяськонъёслэн интызы сярысь туннэ, 31-тӥ толшоре, Россиысь Йӧскалык Парадельфи комитетлэн кивалтӥсез Лидия Абрамова ялӥз. Шудонъёс 2018-тӥ арын 11–17 шуркынмонэ ортчозы. Вожвылъяськонэз ортчытыны мылкыд карись улосвылъёслэсь луонлыкъёссэс эскерыса, Кыкетӥ Калыккуспо Парадельфи шудонъёслэн интыенызы Удмуртиез бырйизы. «Кык нунал ӵоже ми Удмурт Элькунысь вань объектъёсты учким но Кыкетӥ Калыккуспо Парадельфи шудонъёс Удумрт Элькунын ортчозы шуыса пумкылъян кутӥмы», — пусйиз Россиысь Йӧскалык Парадельфи комитетлэн кивалтӥсез Лидия Абрамова ВАТСАН Парадельфи шудонъёс — со Паралимпи ӵошатсконъёс выллем творчествоя вожвылъяськон. Отчы пыриськыны быгато пӧртэм ласянь сӧсыр муртъёс: адӟисьтэмъёс, кылӥсьтэмъёс, суй-пыдзыя, лулсэр висёнъёсъя ӧлексыос. 2016-тӥ арын Нырысетӥ Калыккуспо Парадельфи шудонъёс Москваын ортчизы. Отчы Россиысь, Белоруссиысь, Казахстанысь, Франциысь, Италиысь, Нидерландыысь но мукет кунъёсысь 500-лэсь трос пыриськисьёс люкаськизы. Соос тямыс номинациын вожвылъясько: крезьгур искусство, суредаськон искусство, журналистика, театр искусство, чеберлыко кыл, выросъёсын кырӟан, оригинальной жанр но эктон искусство. Асьме элькунэз эскерыку, радъясьёс котырез но лулчеберетъя объектъёсты сӧсыръёслы пырыны-потыны луымон тупатэмлы сяна, йӧскалык узырлыкез туж сак утемлы паймизы. Сое Парадельфи шудонъёсын чаклалозы. Ми вань улосвылъёсын ваньмаз ортчись ужрадъёсы йӧскалык аспӧртэмлыкез одно ик пыртыны куриськом Наталья Крель, Россиысь Парадельфи комитетлэн быдэсъясь кивалтӥсезШудонъёсты ортчытон инты толон тодмо ӧй вал на ке но, Россиысь Парадельфи комитетэ 24 кунъёсысь куриськонъёс вуизы ни. Соос пӧлын Италия, Германия, Нидерланды, Болгария, Беларусь, Казахстан, Израиль, Латинской Америка, Индия, Китай, Корея но мукетъёсыз. Улосвыл тӧрлыкъёслы но Россиысь Парадельфи комитетлы вакчи дыр куспын бадӟым ужез лэсьтоно луоз. Ужась группа кылдытӥське ни, кылдытӥське ни оргкомитет. Мон малпасько, ми радъясьёсын арнялы быдэ кенешом. <…> Милемлы кулэ вить кылъёсъя ӧжытсэ вить берыктӥсьёс, озьы ик сурдопереводчикъёс, <…> волонтёръёслэн бадӟым армизы Татьяна Чуракова, Удмуртиысь ужъя но мерлыко политикая министрМатысь нуналъёсы улосвылысь пыриськисьёсты быръён кутскоз. Со куартолэзь шорын йылпумъяськоз. Озьы ик матысь дыре Парадельфи шудонъёслэсь программазэ кылдытозы но ӵошатсконъёсты ортчытон интыосты пусъёзы. Вань кулэ ивортодэтэз радъясьёс нимысьтыз лэсьтэм сайтэ поттыны оскытӥзы. Отысь ик тодыны луоз быръёнъёслэсь куронъёссэс, адресъёсты но телефонъёсты, кудъёсызъя куриськонъёс но юанъёс сётоно. Куно пумитасьёс луыса, Удмуртилэн тросгес пыриськисьёссэ бырйыны луонлыкез вань (лыдыз али тодмо ӧвӧл на - ред.). Тегъёс: Лулчеберет Ижкар Удмуртия сӧсыръёс | Лулчеберет но туризм |
Анжелика Тихонова корреспондент 26-тӥ шуркынмонэ Удмуртиын пилемо улоз, уйин но нуназе кӧня ке лымыялоз, кот лымы усёз, интыосын золгес. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйин шундыпуксён палась секундскын 5-10 метре, нуназе лымшор но шундыпуксён вискысь секундскын 9-14 метре пельтоз. Уйин элькунъя -4…-9 градус, нуназе -4…+1 градус возиськоз. Сюресъёс вылын лымы вӧлдӥськоз, йӧвалег луоз. Омыр зӥбет луло узвесь юбоя 745 миллиметр луоз, омырлэн мускытлыкез – 83 процент. Тегъёс: Ижкар Удмуртия инкуазь лымы сӥзьыл | Инкуазь |
Майя Бывальцева 9-тӥ тулыспалэ Удмуртиын 25 градусозь кезьыт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Пуксёнэ улосвылын пильмаськылоз, лымыяны кулэ ӧвӧл. Тӧл шундыпуксён палась секундскын 4-9 метре пельтоз. Нуназе элькунъя -20…-25 градус возиськоз. Омыр зӥбет луло узвесь юбоя 748 миллиметр луоз, омырлэн мускытлыкез – 84 процент. Толдэ вайытом, улосвыл Гидрометцентрын чакламзыя, таяз арняе тужгес кезьыт нунал 10-тӥ тулыспалэ луоз, собере шунытгес кариськыны кутскоз. Тегъёс: Ижкар МЧС Удмуртия куазь Тол | Инкуазь |
Туспуктэм: Полина Уразова Майя Бывальцева 3-тӥ южтолэзе потон уе Удмуртиын температура шаук -20 градусозь лэзькоз, нуназе -4 градусозь ӝутскоз, нош шутэтскон нуналъёсы 0 градусозь шуныт кариськоз. Со сярысь улосвыл Гидрометцентрлэн пресс-службаез ивортӥз. Шутэтскон нуналъёсы куазь шуныт но мускыт луоз. Кӧснуналэ, 4-тӥ южтолэзе, уйин -7…-12, нуназе 0…-5 градус возиськоз. Кӧня ке лымыялоз. Арнянуналэ, 5-тӥ южтолэзе, уйин -2…-7, нуназе 0…-5 градус луоз. Лымы, кот лымы кема дыр ӵоже усёз, пумен кужямоялоз. 5-7 южтолэзе тӧл секундскын 7-12 метре пельтоз. Сюресъёс вылын йӧвалег, шутэтскон нуналъёсы лымы вӧлдэт кылдоз. Нырысь-валысь чакланъёсъя, вуоно арня кутсконын температура шӧдскымон уз воштӥськы, кӧня ке лымыялоз. Тегъёс: Удмуртия куазь Гидрометцентр | Инкуазь |
Туспуктэм: Руслан Нуриахметов Наталия Сильвестрова Удмуртиын «Малое и среднее предпринимательство и поддержка индивидуальной предпринимательской инициативы» йӧскалык ӵектос улсын грант басьтон понна вожвылъяськон ортчиз. 21 егит но 34 мерлыко ужбергатӥсьёс бизнессэс азинтон понна грантъёс утӥзы. Со сярысь элькун тӧролэн но кивалтэтлэн пресс-службазы ивортӥз. « Егит но мерлыко ужбергатӥсьёс оглом 25,8 миллион манет юрттэт басьтозы. Коньдонэн сяна, тодон-валанэн но юрттӥськомы. Вань пыриськисьёс «Бизнес-спринт» но «Азбука предпринимателя» программаосъя дышетскон ортчизы. Пусъёно, грантъёслы луыса асьме егит ужбергатӥсьёсмы кылем арын табышсэс 80 миллион манетлы будэтӥзы » Александр Бречалов, Удмуртилэн тӧроез Туэ вожвылъяськонэ элькунысь 86 ужбергатӥсь пыриськиз: 49 егит но 37 мерлыко. Тодэ вайытом, Удмуртиысь куинь ӵектосъёс «Агротурзим» грантъёс басьтозы 2024-тӥ арын. Тегъёс: Ужбергатон коньдон грантъёс Удмуртия | Мерлык |
Туспуктэм: t.me/elvira_pinchuk Наталия Сильвестрова Завьял ёрос эмъяськонние асьме кунын лэсьтэм «РуСкан 70П» УЗИ-аппарат вуиз. Сое «Модернизация первичного звена здравоохранения» программая басьтӥзы. Со сярысь Удмуртиысь кивалтэтлэн тӧроезлэн воштӥсез Эльвира Пинчук телеграм-каналаз ивортӥз. Выль аппаратэн мугор люкетъёслы пӧртэм амалэн эскеронъёс быдэсьтыны луоз, кылсярысь, доплерография амалэн. Кардиография лэсьтон сяна, вирлэсь вирсэръёстӥ но сюлэмлэн камераостӥз ветлэмзэ чакланы, вирсэрӵоксэтъёсты шедьтыны, вирсэр сюбеганэз, сюлэм тонуслэсь воштӥськемзэ адӟыны луоз. Озьы ик эмчиос чыртыысь, йырысь, киосысь но пыдъёсысь вирсэръёсты сканъяны быгатозы. Выль УЗИ-аппаратъёсты элькунынсь тросаз ёрос эмъюртъёсы вуттозы. 2023-тӥ ар пумозь 80-лэсь трос выль тирлык ваёзы. Тегъёс: Тазалык эмъяськонниос тӥрлык Дэри Удмуртия | Тазалык |
Майя Бывальцева 23-тӥ толсуре Удмуртиын дырын-дырын ӧжыт лымыялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Вирнуналэ улосвылын пилемо улоз, тӧл шундыпуксён палась секундскын 6-11 метре пельтоз. Нуназе элькунъя -2…-7 градус возиськоз. Куд-ог интыосын сюресъёс вылын йӧвалег. Омыр зӥбет луло узвесь юбоя 753 миллиметр луоз, омырлэн мускытлыкез – 80 процент. Тегъёс: МЧС Удмуртия куазь Тол лымы | Инкуазь |
Туспуктэм: Максим Агафонов Наталия Сильвестрова 0+ 17-тӥ южтолэзе 19 часын Ижкарысь Арт-резиденциын удмурт суредасьлэн Максим Агафоновлэн «ОЛОМАРНО» нимысьтыз адӟытонэз усьтӥськоз. Со сярысь адӟытонэз радъясьёс ивортӥзы. Максим Агафонов – удмурт туспуктӥсь но суредась, модая «ПитыранKids» театрлэн дизайнерез, удмурт егитъёслэн «Куара» огазеяськонлэн ёзчиез, эмчи. « ОЛОМАРНО адӟытон – со астэ утчан сярысь, улонам сыӵе учыръёсты но суредъёсты кылдытон сярысь, мар ӧй вал мынам пичи дыръям. Ӧй вал удмурт эктонъёс, тыпыртонъёс, ӧй вал удмурт дӥсь, удмурт дэремъёс, ӧй вал удмурт сям-йылолъёс. Нош мон вордскемын но будэмын удмурт гуртын, Эгра ёросысь Квардавозьын. Соин ик суредъёсам мон возьматӥсько удмуртлыклэсь сыӵе палзэ, кудӥз озьы ик мон, малы ке шуоно мон удмурт, но мон ӧй адӟы сое пичи дыръям, мон пумиськи соин быдэ вуэм берам гинэ » Максим Агафонов, суредась Максим Агафонов ужъёсаз мифологиысь пусъёсты, арбериосты кутэ. Ӵемысь суредъёсысьтыз сьӧд вылын пичи суредам удмурт дӥсен нылкышноосты адӟыны луэ. Адӟытон 27-тӥ южтолэзёзь кыстӥськоз. Пыронэз дунтэк. Тодэ вайытом, Эгра ёросысь Зури эмъюртлэн нылпи ёзэтысьтыз борддоръёс вылэ мультфильмъёсысь геройёсты суредазы. Тегъёс: Лулчеберет суредасьёс адӟытон Ижкар Удмуртия | Лулчеберет но туризм |
Туспуктэм: ИА «Удмуртия» Майя Бывальцева Удмуртиысь ньыль полэс олимпи чемпионкаез Галина Кулаковаез «Орден Почёта» кун данъетэн пусйизы. Росси азьмуртлэн косэтэз (указ) эрикрадо ивортодэтъя нимылко интрент-порталын шараямын. Данъет физкультураез азинтонэ, спортэз вӧлмытонэ бадӟым ватсэстэз но трос аръёс ӵоже умой ужмез понна сётӥське. Тодэ вайытом, Галина Кулакова – ньыль полэс олимпи чемпионка, дуннелэн укмыс полэс чемпионкаез, СССР-лэн 39 полэс чемпионкаез, спортъя дано мастер, Удмуртилэн но Ижкарлэн дано кунмуртэз. 2022-тӥ арын Удмуртиын спортсменкалэсь 80 арес тырмонзэ паськыт пусйизы. Тегъёс: Удмуртия ГалинаКулакова данъетъёс | Мерлык |
Майя Бывальцева Иж тыметлэн ярдурез но ипподромлэн интывылэз азинсконъя нимысьтыз интыос луозы. Улосвыл тӧролэн Александр Соловьёвлэн косэмъёсыз пумысен чакланъёссэ иворъёсъя «Удмуртия» агентстволы вераз элькунысь лэсьтӥськонъя, архитектурая но улон инты политикая министр Иван Новиков. «Милям ужпуммы — Ижкар администрациен ӵош карлэн Генеральной планаз воштонъёсъя ӵектосэз ӝоггес дасян но юнматон. Та дырлы Генплан дась ни шуыны луоз, сое радъян уж йылпумъяське, матысь дыре кар администраци калык кылзонъёс ортчытоз. Мон ӧй верасал, Генплан чутрак воштӥськиз шуыса. Ми сюлэмшугъяськытӥсь интывылъёсты кутонын выль амалъёс ӵектӥмы. Вылез пӧлысь валтӥсез луоз Иж тыметлэсь ярдурзэ азинтонъя нимысьтыз зона. Сое азинтон пумысен ӟырдыт споръяськонъёс мыно, соин ик отын мар ке пуктыны луоз ваньмыныз кенешем но ӵектосъёсты юнматэм бере гинэ», — пусйиз Иван Новиков. Выль азинскон возьма карысь ипподромлэсь интывылзэ. Ужъёс мынозы элькун но кар тӧрлыкъёсын юнматэм огъя учкет (концепция) улсын. «Нимысьтыз саклык висъяны чакламын сад-бакчаосын пуктӥськем интывылъёсты азинтонлы. Али соос кар пушкын резервен лыдъясько. Коммунальной герӟетъёс но инфраструктура ӧвӧлэн, карлэн али гожъёсыз сьӧры потыны туж секыт. Генпланлэсь выль дӥньетъёссэ улонэ пыӵатыны луоз интывылыэз радъянъя ужкагазъёсты дасяса но юнматыса. Улон юртъёс пуктыны лэзьыны гинэ тырмыт ӧвӧл, интывылэз котыр ласянь уже кутыны кулэ», — вераз министр. Нялтас вераса, 2015-тӥ арын элькунын 648 сюрс квадрат метрлэсь трос улон инты пуктэмын (2014-тӥ арен ӵошатыса, 2 процентлы уногес). Министрлэн кылъёсызъя, валтӥсез - «али мынӥсь лэсьтӥськонъёсты дугдытыны ӧвӧл сётоно». Тодэ вайытом, Удмуртилэн тӧроез Александр Соловьёв «Удмурт Элькунысь Кивалтэтлэн 2015-тӥ арын ужамезлы йылпумъянъёс сярысь» докладаз пусйиз, адямилэн улонэзлэсь ӟечлыксэ дунъянын одӥгез валтӥсь тодмет — вань-а солэн улон интыез. Со сяна, Александр Соловьёв Ижкар тӧрлыкъёслы вераз, карлэн генпланаз пыртыны чаклам бадӟым воштӥськонъёс пумысен паськыт кенешонъёс ортчытыны кулэ шуыса. Улосвыл тӧролэн малпамезъя, со уже вань калык пыриськыны кулэ. «Лэсьтӥськон улэ музъемез висъян сярысь пуктэтъёс кутыку, кивалтэт карез лэсьтонэн но музъемен герӟаськем катрадлыкез но карын улӥсьёслэсь тунсыкъёссэс тӥяны азьланяз но уз сёты», — пусйиз Александр Соловьёв. Тегъёс: Экономикаифинансы Ижкар ИванНовиков лэсьтськонудыс Удмуртия ипподром улонинты АлександрСоловьёв | Политика |
Юлия Ильмурзина Ижкарысь 105 выпускникъёс математикая огъя кун экзаменлэсь профильной люкетсэ сётыны ӧз быгатэ. Со сярысь журналистъёслы ивортӥз кар администрациысь дышетонъя управлениысь валтӥсь ӧнерчи Светлана Михайлова. «Математикая экзаменлэсь инъет люкетсэ сётыны ӧз быгаты 32 адями, профильной люкетсэ — 105 выпускникъёс. Огез вылэ мукетсэ поныса, математикая экзаменэз выльысь сётыны эрикрадзы вал 32 выпускникъёслэн», — пусйиз Михайлова. Тодэ вайытом, 11-тӥ классын дышетскисьёс асьсэос бырйыны быгато быдэстоно ужъёслэсь секталазэс. Инъет люкетсэ сёто, математика вылӥ дышетсконние пырыны кулэ ӧвӧл ке, нош профильнойзэ — тодмет пырон эскеронъёс пӧлы шедемын ке. Кин аслаз кужымезлы ӧз оскы, соос инъет но, профильной но люкетсэ бырйизы но соосты портэм нуналъёсы сётӥзы. Математикая экзаменэз 32 адями выльысь сётӥз инвожо пумын, йылпумъянъёс тодмо луозы 8-тӥ пӧсьтолэзе. Выпускник нош ик тырмыт балл люканы ӧз ке быгаты, солы аттестат уз сётэ, нош куинетӥ ползэ ЕГЭ сётыны луоз вуоно арын гинэ. Светлана Михайловалэн верамезъя, 1-тӥ пӧсьтолэзьлы Ижкарысь 16 дышетскисьёс огъя кун экзаменъёсын 100 балл люказы. «Туэ асьме дышетскисьёсмылэн ЕГЭ сётэмзы нош ик ушъямон. 6 дышетскисьёс ӟуч кылъя, 4-ез — математикая (профильной люкетэз), 3-ез — литературая но 3-ез -информатикая огъя кун экзаменын 100 балл люказы. Нош физикаен но химиен йылпумъянъёс 4-тӥ пӧсьтолэзе тодмо луозы», — вераз со. Нялтас вераса, кылем арын Ижкарысь 15 дышетскись экзаменъёссэ 100 баллы сётӥз, нош элькунын — 29. Азьло сямен ик, тросэз пиналъёс обществознание тодметэз бырйизы — 1500 адями, собере мыно физика — 877, история — 674, биология — 613. Нырысьсэ экзаменъёсты сётонэ ляб тазалыкен 14 выпускникъёс пыриськизы, соос понна экзаменъёс 1 но ӝыны часлы кемагес кыстӥськизы. Озьы ик нырысьсэ 10-тӥ классын дышетскись куинез пиналъёс географиен ЕГЭ сётӥзы. «География тодмет 10-тӥ классын быре ни. Вань тодметъёсъя «4-лы» но «5-лы» дышетскисьёс географиен ЕГЭ сётыны быгатӥзы. Ваньзы умой гожтӥзы», — пусйиз Светлана Михайлова. 2016-тӥ арын огъя кун аттестацие Ижкарысь школаосын 11-тӥ (12-тӥ) классэз быдтӥсь 2 сюрс 672 пиналъёс пыриськизы, со пӧлысь 2 сюрс 658 выпускникъёс огъя кун экзамен сётӥзы но 14-ез — кун выпускной экзамен. Тегъёс: Дышетон Ижкар Удмуртия экзамен пиналъёс | Дышетон но тодос |
Туспуктэм: Иван Коновалов Наталия Сильвестрова Ижкарын кылчинъёслэн но архангелъёслэн XIII йӧ фестивальзы мынэ. Со улсын Удмуртиысь но мукет улосвылъёсысь кибашлыос 27 фигураос кылдыто. Скульптураос но композициос христианстволы, яратонлы, ӟечлыклы сӥземын. Соос Михаило-Архангельской собор котырез, озьы ик Дмитрий Пирогов нимо но Энвиль Касимов нимо ошмесъёс дорысь площадкаосты чебертозы. Ижкарысь скульптор Геннадий Кутлыбаев вожвылъяськонэ 10 ар пала пыриське ни. « Мон малпай таяз аре лэсьтыны Лука Крымскиез. Со святитель, врач-хирург. <…> Со мыным туж-туж кельшиз, кызьы со улэм-вылэм. Со быгатэ вал пинал дыръяз художник но луыны, но малпаськем но быръем, что адямиослы мон пайда ваё тросгес, куке мон врач луо. Туж-туж зол врач вылэм » Геннадий Кутлыбаев, Ижкарысь скульптор Кезьыт куазь шоры учкытэк, 40 пала кибашлыос мыло-кыдо ужало. Геннадий Кутлыбаев скульптураен кемалась выре ни. Ужзэ со туж яратэ. Кибалы пусъе, котькуд скульптуразэ лэсьтыку мар ке вылезлы дышетске, быгатонлыкъёстэ умоятэ. « Со шудо уж. Мылкыд капчи луэ таин вырыса. Та секыт но кадь йӧтэ но, жадиськод, урамын кезьытын лэсьтӥськод. Син азяд номыр ӧй вал, и раз! мар ке потэ, сыӵе образ кылдэ, кудӥз адямиослы но кыӵе ке эмоциос сётэ» Геннадий Кутлыбаев, Ижкарысь скульптор Фестиваль 19-тӥ толшорозь мыноз. Тегъёс: скульптураос фестиваль Лулчеберет Ижкар Удмуртия | Лулчеберет но туризм |
Анжелика Тихонова корреспондент 14-20 южтолэзе Ижкарын биатлонъя Россилэн Чемпионатэз но Кубокезлэн 8-тӥ люкетэз ортчозы. Нырысетӥ ӵошатсконъёс 16-тӥ южтолэзе луозы, ивортэ Удмуртиысь физкультурая, спортъя но егитъёслэн политиказыя министерстволэн пресс-службаез. Ӵошатсконъёсы кунысьтымы 12 улосъёсысь 100 пала спортсменъёс пыриськозы. Та ӵошатсконъёс Россилэн Чемпионатэзлэн олимпи шудонъёсы пырисьтэм амалъёсъя вожвылъяськонъёсыз ортчемен тунсыко луо. Соос ӧвӧл Олимпи программаын. Соос аспӧртэмесь, соосты телевизор пыр уд адӟы. Со сяна, та стартъёс командаослы, спортсменъёслы Россилэн Чемпионатэзлэн йылпумъясь валтӥсь ӵошатсконъёсыз азьын, кудъёсыз Тюменьын ортчозы, берпуметӥосыз луо Иван Черезов, Удмуртиысь биатлонъя федерацилэн кивалтӥсезИжкарын спортсменъёс камандаен ӵошатскозы, суперспринтын но мегамасс-стартын вожвылъяськозы. Стартэ тодмо спортсменъёс но пыриськозы. Соос пӧлын Россилэн трос пол чемпионкаез Маргарита Васильева, Красноярскын ортчем Дунневыл универсиадалэн кык полэс ыргон призёрез Елена Чиркова, Дунневыл Кубоклэн люкетаз вормись Юрий Шопин, Олимпи чемпион Алексей Волков но мукетъёсыз. Удмуртилэсь данзэ утёзы 5 спортсменъёс: Дмитрий Шамаев, Евгений Шамеев, Владимир Семаков, Виктор Плицев но Максим Макаров. Ӵошатсконъёслэн радлыксы: 16-тӥ южтолэзе 10:45 – 7,5 иськеме командаен ӵошатскон – нылкышноос 12:45 – 10 иськеме командаен ӵошатскон – воргоронъёс 17-тӥ южтолэзе 10:45 – 2,4 иськеме суперспринт (пролог) – нылкышноос 12:15 – 3,6 иськеме суперспринт (пролог) – воргоронъёс 13:25 – 4 иськеме суперспринт – нылкышноос 14:25 – 6 иськеме суперспринт – воргоронъёс 19-тӥ южтолэзе 10:45 – 12 иськеме мегамасс-старт – нылкышноос 12:45 – 15 иськеме мегамасс-старт - воргоронъёс Тегъёс: Спорт Ижкар Биатлон Удмуртия | Спорт |
Туспуктэм: Ижысь епархилэн пресс-службаез Майя Бывальцева 15-19 инвожое Ижкарысь Архангел Михаиллы сӥсем соборе Санкт-Петербургысь святыняез ваёзы – Инмар-Анайлэн кускерттонэзлэн люкетэныз но солэн анай-атаезлэн правденой Иоакимлэн но Анналэн лысьӧм люкетъёснызы ковчегез. Со сярысь Ижысь епархилэн пресс-службаез ивортӥз. Святыняез «Духованя связь» программа улсын вуттозы. 15-тӥ инвожое 9 часын Михаило-Архангельской соборын ковчегез Ижысь но Удмуртись митрополит Викторин пумиталоз. 19-тӥ инвожое со литургия но Инмар-Аайлы вазиськон ортчытоз. Мадёнъёсъя кускерттонэз дуэ гонлэсь со ачиз керттиз но улонысь кошкытозяз нуллӥз. 2011-тӥ арын святынялэсь люкетсэ Санкт-Петербургысь Казанской соборе пыраклы сётӥзы. Со азьын Инмар-Анайлы вӧсяськыны туж трос адямиос ветло. Солэн юрттэмезлы тужгес но оско нылпитэм семьяос. Тегъёс: Удмуртия вӧсьлык Ижкар черк | Мерлык |
Майя Бывальцева 8, 12, 15, 34 номеро автобусъёс 10-тӥ инвожоысен нош ик ветло Ижкарысь Дерябин проездысь выж вылтӥ. Со сярысь ивортэ «ИПОПАТлэн» пресс службаез. Табере вань пассажиръёс «Станкострой» дугдылонниозь ветлыны быгато. Тодэ вайытом, выж куашкан калэ вуэмен сэрен, 2015-тӥ арын 5-тӥ шуркынмонысен «Заводоуправление» но «Станкострой» дугдылонниос дорозь автобусъёс ӧз вуылэ. «Калашников» Концернын ужасьёс Александр Невский собор дорысен пыдын ветлоно луизы. Автобусъёсты выльысь лэзизы выжез тупатъям бере. Отӥ мынон-ветлонсиё-дано усьтэмын 10-тӥ инвожое. ВАТСАН Тодэ вайытом, 2014-тӥ арын 17-тӥ оштолэзе выжлэн чугунлэсь кенерез пыдын ветлон сюреслэн люкетэныз валче куашказ. Выжез кышкытлыкоен лыдъязы но отӥ мынон-ветлонэз ворсазы. Транспортэз выжлэн мукет палтӥз лэзизы. Тупатъян ужъёс кык ар кыстӥськизы. Удмуртилэн тӧроез выжез Карлэн нуналэзлы усьтыны куриз. Выльдон ужлэн оглом дуныз — 115 миллион манет котыр. Тегъёс: Ижкар ИПОПАТ Автобус КалашниковКонцерн | Мерлык |
Туспуктэм: Руслан Нуриахметов Майя Бывальцева Выль ар шулдыръяськон нуналъёслы Удмуртиысь туризмъя порталын 200 пала ужрадъёс пусъемын. Элькунысь каръёсын но ёросъёсын соос 31-тӥ толсуре кутскозы но 8-тӥ толшорозь кыстӥськозы. 2-тӥ толшоре 12 часын Эгра каргуртысь «Эгра» этнопаркын табань марафон кутскоз. 4-тӥ толшоре 10 часысен Ижысь Шор карлудын гынсапеген хоккей шудонъя ӵошатсконъёс ортчозы. Тэк пукыны яратӥсьтэм муртъёс понна озьы ик пӧртэм ужрадъёс чакламын. Кылсярысь, Ижкарысь Космонавтъёслэн парказы 2-тӥ толшоре скандинав амалэн ветлонъя «Новогодний маскарад» марафон ортчоз, нош 3-тӥ толшоре – тол триатлонъя ӵошатсконъёс. 7-тӥ толшоре Киров нимо паркын ныьлетӥ ползэ ымусьтон полумарафон радъяськоз. Озьы ик выль ар праздникъёс вылтӥ вашкала удмурт шудонъёсты тодэ вайыны умой луоз, азьвылгес ми куд-огез сярысь верамы вал. Тегъёс: Выльар Удмуртия Туризм | Лулчеберет но туризм |
Туспуктэм: Татьяна Пунгина Наталия Сильвестрова Удмуртие пуэдлэсь «Совигрипп» вакциналэн 262 сюрс 90 дозаез вуиз. Али сое элькун эмъяськонниосы люкыло. Со сярысь улосвылысь тазалыкез утёнъя министерстволэн пресс-службаез ивортӥз. Прививка улон интыя эмъюртын пуктыны луэ. Озьы ик вакцинаци пунктъёс Ижкарысь, Воткаысь но Можгаысь вузкарон центръёсын покчиарняысен кӧснуналозь, Ижысь Шоркар площадьын, Мерлыко тазалыкъя элькун центрын (Октябрьлы 50 ар площадь, 21) 8 часысен 18 часозь ужалозы. Прививка пуктон понна сьӧре паспорт, эм утетъя полис но СНИЛС кутоно. Удмуртиысь тазалыкез утёнъя министрлэсь ужзэ быдэсъясь Сергей Багин ивортэмъя, туннэ нуналлы вакцинациез 395 сюрслэсь трос адями ортчиз, со пӧлын 129,7 сюрс нылпи. Тужгес трос мурт прививка Эгра, Камбарка, Кез, Сьӧлта но Сюмси ёросъёсын пуктӥз. « Кылем арня ӵоже элькунысь 11 сюрс 907 адями ОРВИ-ен висьыны усиз, со азьлоез арняе черламъёслэсь 2 сюрс 338-лы ӧжытгес. Пуэдэн висён учыръёс туэ шараямын ӧвӧл » Сергей Багин, Удмуртиысь тазалыкез утёнъя министрлэсь ужзэ быдэсъясь 1 сюрс 360 мурт коронавируслэсь нырысетӥ яке кыкетӥ прививка пуктӥз. Тодэ вайытом, Удмуртиын 2023-тӥ ар кутсконысен 450-лэсь трос адями шыр висёнэн черлаз. Тегъёс: Тазалык вакцина грипп Удмуртия | Тазалык |
Туспуктэм: Константин Вознесенских Майя Бывальцева Удмуртарняысен Удмуртиын куазь уродмон сярысь чакланъёс уз быдэсме, егит циклон ӧз паськыта. Со сярысь улосвыл Гидрометцентрлэн пресс-службаез ивортӥз. 28-тӥ коньывуонэ интыосын, нырысь ик уйпал ёросъёсын, кот лымы кӧня ке усёз. Уйин температура -5 градусозь лэзькоз, нуназе +3 градусозь ӝутскоз. Кӧснуналэ, 29-тӥ коньывуонэ, потон уе озьы ик интыосын кот лымы кӧня ке усёз, нуназе элькунлэн бадӟым люкетаз кот лымыен суро ӧжыт зороз. Уй-нунал ӵоже -3…+2 градус возиськоз. Арнянуналэ, 30-тӥ коньывуонэ, ӵукна но нуназе лымыен суро зороз, лымшор бере зор-кот золгес усёз. Нуназе тӧл секундскын 9-14 метрозь кужмоялоз. Уйин 0 котырын, нуназе +2…+4 градус возиськоз. Нырысь-валысь чакланъёсъя, куазь уродмоз вордӥськонэ потон уе, 31-тӥ коньывуонэ. Уйин кема дыр ӵоже зол зороз, тӧласькоз. Нуназе зор калленгес луоз, пумен кот лымыен воштӥськоз. Уй-нуналскын температруа 0…+5 градус котыр луоз. Тегъёс: куазь Гидрометцентр Удмуртия | Инкуазь |
Майя Бывальцева 24-тӥ толшоре Удмуртиын 10 градусозь кезьыт луоз. Со сярысь, улосвыл Гидрометцентр вылэ чӧлскыса, Россиысь МЧС-лэн элькунъя валтӥсь управлениезлэн пресс-службаез ивортэ. Удмуртарняе улосвылын пилемо улоз, сайкиськылоз. Дырын-дырын кӧня ке лымыялоз. Тӧл шундыпуксён палась секундскын 5-10 метре пельтоз. Нуназе элькунъя -5…-10 градус возиськоз. Омыр зӥбет луло узвесь юбоя 735 миллиметр, омырлэн мускытлыкез – 93 процент. Тегъёс: МЧС Удмуртия куазь | Инкуазь |
Анжелика Тихонова корреспондент 27-тӥ толшоре Удмуртиын Быдӟым Атыкай ож аръёсы котыртэм Ленинградын улэмъёсты но быремъёсты буре ваён «Блокадный хлеб» огъяросси акци ортчоз. Ужрад 2020-тӥ арын Буре ваён но данлык арез усьтоз. Со сярысь акциез радъясьёс иворто. Ижкарын акциез Удмуртиысь егитъёслэн центрзы, Огъяросси калык фронт, «Волонтёры Победы» но «Бессмертный полк России» движениослэн Удмуртиысь ёзэтъёссы радъяло. Суредан устолыкъя элькун музейын акцилэн валтӥсез ужрадэз ортчоз. Со улсын вань мылкыд карисьёс 125 грамм «блокадной нянь» басьтыны быгатозы. Озьы ик волонтёръёс но музейын ужасьёс куноосты котыртэмын улэм Ленинградэн герӟаськем историен тодматозы, листовкаос сётъялозы, 1941-тӥ арын карын улӥсьёслы паёкез возьматозы. Ижкарысь 83 номеро гимназиын но 86 номеро лицейын Удмуртиысь «Волонтёры Победы» движение пыриськисьёс «Блокадный хлеб» буре ваён урокъёс ортчытозы, Ленинградлэн но отысь калыклэн со вакытэ улон-вылонзы сярысь мадёзы. 24 номеро лицейын но 84 номеро школаын дышетскисьёслы волонтёръёс элькунысь дышетскисьёслэн движениенызы ӵош «Блокада Ленинграда» истори квест ортчытозы. Акция шугадӟон сярысь тодэ ваёнъёсты утён понна ортчытӥське. Солэн валтӥсь тодметэз – 125 грамм нянь юдэс, ӵапак сомында нянь сётъязы котыртэм Ленинградын улӥсьёслы нуналлы быдэ. Со карез утисьёслэн кужымзылэн но бытырлыксылэн тодметэз Тодэ вайытом, 27-тӥ толшоре Ижкарысь Суредан устолыкъя элькун музейын «900 дней» адӟытон (0+) усьтӥськоз, нош Удмуртилэн выль историысьтыз ужкагазъёсъя центрын Удмуртиысь асмылкыдчиослэн (доброволецъёслэн) 1942-1944 аръёсы Ленинград улосвылысь партизан огазеяськонъёсы пыриськемзы сярысь ужкагазъёсын «Покуда сердце бьется, пощады нет врагам…» адӟытон (12+) ужа. ВАТСАН Ленинград котыртэмын 872 нунал улӥз. Карез 1941-тӥ арын 8-тӥ куарусёнэ кульчое басьтӥзы, быдэсак мозмытӥзы 1944-тӥ арын 27-тӥ толшоре. Ож кутскытозь Ленинградын 3 миллионлэсь трос адями улӥз, котыртэмысь мозмытсконлы 557 сюрс 700 гинэ кылиз. Брело чотанъёсъя Ленинградын 1 миллион 500 сюрс пала адями быриз, тросэз сютэм улыса Тегъёс: Мерлык Ижкар Удмуртия БыдӟымАтыкайож Суреданустолыкъямузей 100ар | Мерлык |
Туспуктэм: Константин Вознесенских Майя Бывальцева Россилэн лымшор но шор улосвылъёсысьтыз 11 аэропортъёсы лобанэз 17-тӥ гудырикошконозь дугдытӥзы на. Со сярысь Росавиацилэн пресс-службаез ивортӥз. Россиысь авиакомпаниослы калыкез нуон-ваёнэз Сочиысь, Волгоградысь, Минеральные Водыысь, Ставропольысь но Москваысь аэропортъёсты уже кутыса радъяны ӵекто. Кунысь мукет аэропортъёс, калыккуспоосыз но, дышем радлыкъя ужало. Аэропортъёслэн но авиакомпаниослэн ужанрадлыказы воштӥськонъёс сярысь соослэн нимлыко сайтъёсысьтызы но мерлыко вотэсъёсысь огинъёсысьтызы тодыны луоз. Тодэ вайытом, Россиысь лымшор но шор улосъёсысь аэропортъёсы самолётъёс 24-тӥ тулыспалэ лобамысь | Мерлык |
Майя Бывальцева Дэри ёросын (Ижкар – Ува) – Постол станция сюресэз выльдонэз йылпумъязы. Ужъёсты элькун коньдэт чотын быдэстӥзы. Со сярысь улосвыл тӧролэн но кивалтэтлэн пресс-службазы ивортӥз. Сюресэз выльдон кык люкетэн мынӥз: таяз арын 3,8 иськемзэ тупатъязы, кылем арын – 3,15 иськемзэ. Азьвыл татын грунтовой сюрес вал. Али трактысен Постол станциозь ӟеч асфальт сюрес нуэ. Туэ 1-тӥ куарусёнэ черкогуртын выль школа усьтӥськиз, соку Удмуртилэн тӧроез выль сюрес шуркынмонэ дась луоз ни шуыса оскытӥз. 16-тӥ шуркынмонэ объектэз уже кутӥзы. Школа вӧзын нылпи сад пукто на, соин ик та сюрес туж кулэ Ярослав Семёнов, Удмуртиысь кивалтэтлэн тӧроезСюресэз выльдон улсын ӧнерчиос ву кошкон сизьым гумыос пуктӥзы, ву кошкон канаваосты юнматӥзы. Со сяна, гуртын автобуслы берытскыны инты тупатӥзы, дугдылонниын павильон пуктӥзы, тротуаръёс лэсьтӥзы. (Ижкар – Ува) – Постол станция сюрес туэ тупатъяны чаклам улосвыл трассаос пӧлысь куинетӥез. Ижкар – Сарапул, Вотка – Чёрной сюресъёсты уже кутӥзы ни. Озьы ик Орловской – Киров улосвыллэн гожез сюрес вылын ужъёс йылпумъян пала вуо. Оглом 2020-тӥ арын «Кышкыттэм но ӟечлыко автомобиль сюресъёс» йӧскалык ӵектос улсын 140 иськем сюресъёсты (88 объект) тупатъязы. «Опорный план дорожной деятельности» элькун программая 28 сюрес люкетъёсты ветлыны луымон каризы (130 иськемлэсь трос). «Гурт интывылъёсты котыр ласянь азинтон» федерал программая Удмуртиын куинь объектъёс выльдӥсько. Шаркан ёросысь (Якшур-Бӧдья – Шаркан) – Быги сюресэз 16-тӥ шуркынмонэ уже кутӥзы. Кияса – Лутоха, (Кез – Кулига – Карсовай) – Жерноково – Медьма сюресты тупатъянэз шуркынмон пумозь йылпумъялозы. Озьыен, 123 объектъёс пӧлысь куиняз ужъёс мыно на Тегъёс: Авто Удмуртия сюресъёс Дэри тупатъянужъёс ЯрославСемёнов | Авто |
Майя Бывальцева 2021-тӥ арын Удмуртиын «Кышкыттэм но ӟечлыко автомобиль сюресъёс» йӧскалык ӵектосъя тупатъяно улосвыл сюресъёслэсь кузьдалазэс 10,5 иськемлы будэтӥзы. Сыӵе пумкылъян элькунысь транспортъя но сюрес возёсъя министерствоын кутӥзы, ивортӥз улосвыл тӧролэн но кивалтэтлэн пресс-службазы. Ньыль улосвыл объектъёс интые таяз арын куатьсэ тупатъялозы. 2021-тӥ ар Удмуртилэн тӧроеныз Гуртлэн ареныз ялэмын. Соин ик ёросъёсын инфраструктураез азинтон, уката ик сюресъёс, ми понна валтӥсь ӧр. Улосвыл трассаосты тупатъян радлыке ми кык люкетъёсты ватсам, кыкез ик Ижкар – Ува сюрес палан Ярослав Семёнов, Удмуртиысь кивалтэтлэн тӧроезНырысетӥ люкетэз – (Ижкар – Ува) – Кабыста. Отын сюреслэсь 7,8 иськемлэсь трос шобретсэ тупатъялозы. (Ижкар – Ува) – Лудорвай – Ильинка сюрес вылын 2,6 иськеме кык сӥен асфальтобетон вӧлдозы, сюреслэсь урдэссэ юнматозы. Озьы, 2021-тӥ арын йӧскалык ӵектос улсын 28 объектъёсты тупатъяны чакламын. Ёрос центръёсты герӟась улосвыл но муниципалкуспо сюресъёслэсь куать люкетсэс тупатъям сяна, Дэри ёросын 11 муниципал сюресъёс выльдэмын луозы. Ижкарын укмыс объектъёсты но Сарапулын кык валтӥсь ульчаосты тупатъялом. Йӧскалык ӵектосъя тупатъям сюресъёслэн огъя кузьдалазы 65 иськем луоз Алексей Горбачёв, Удмуртиысь транспортъя но сюрес возёсъя министрУлосвыл кивалтэтлэн тӧроез озьы ик пусйиз, Ижкар кадь бадӟым агломерациосысь пумен палэнэ потыны кутскизы. Берло кӧня ке аръёс ӵоже Удмуртилэн шоркараз 169 иськем сюресъёсты тупатъязы, оглом 2 миллиард 500 миллион манет тыр. Тодэ вайытом, оглом 2021-тӥ арын Удмуртиын пӧртэм программаосъя ӧжытсэ 200 иськем сюресъёсты выльдозы. Тегъёс: Авто Ижкар Удмуртия сюресъёс тупатъянужъёс ЯрославСемёнов АлексейГорбачёв | Авто |
Анжелика Тихонова корреспондент «Удмурт дунне» газетлэн кичӧлтэмезъя, 21-тӥ тулыспалэ Ижкарын Калыкъёслэн эшъяськон юртазы кыкетӥзэ ортчиз «Кылтӥрлык» шудон. Ужрадэ тодосчиос, дышетӥсьёс, иворчиос, дышетскисьёс вуизы. Со сярысь ивортэ «Удмуртия» агентстволэн корреспондентэз. Шудонэ «Удмурт дунне» газетлэн, «Мынам Удмуртие» телерадиокомпанилэн, Историяя, кылъя но литературая удмурт институтлэн командаоссы, Дэри ёросысь дышетӥсьёс но Удмурт кун университетын дышетскисьёс пыриськизы. Пыриськисьёслы 5 визьсынан ужъёс сётэмын вал. Соослы ӵектӥзы удмурт кылъёслэсь ӟуч кылын валатонъёссэс тодыны, ӟуч кылъёслэсь — удмурт валатонъёссэс, удмурт кылъёслы синонимъёс шедьтыны, предложениосысь янгышъёссэ шедьтыны но удмурт текстэз лыдӟыны, валаны ярамонгес карон понна тупатыны. Ӟуч кылъёсты удмурт кылэ берыктонъя ужын «компьютер» но «электронная регистрация» кылъёслы шонер валатонъёс сётэмын ӧй вал. Шудонэ пыриськисьёс асьсэлэсь валатонъёссэс ӵектӥзы. Кылсярысь, «компьютер» кылэз удмурт сямен корт визь, визь шыкыс, тодэт машина, визькуды шуыса валэктӥзы. Нош «электронная регистрациялы» валатонъёссы ваньзылэн ик огвыллемесь луизы: электрон пусйиськон, электрон пусъет, чилектон пусйиськон. «Кылтӥрлык» шудонэ куать команда пыриськиз Фото: Анжелика Петрова © Командаослэсь ужъёссэс учкисьёс пӧлысь быръем дунъясьёс эскеризы: кылосбур тодосъя кандидат Александр Шкляев, йӧскалык политикая министерствоысь валтӥсь ӧнерчи Елизавета Ложкина, «Ӟечбур!» газетысь журналист Антонида Ермолина но иворъёсъя «Удмуртия» агентствоысь корреспондент Анжелика Петрова. Ужъёсты эскерон куспын командаос ужрадэз нуисен, «Удмурт дунне» газетысь корреспондентэн Мария Векшинаен ӵош кенешон-дискуссия ортчытъязы. «Газетэз но журналистъёсты котьку шугъяськытэ та ужпум, малы ке шуоно кыллюкамъёс но асьмелэн йӧскадь ӧвӧл, котькудӥз пӧртэм куронъёсъя гожъяське. Со пумысен ми трос пол та ужпумез ӝутылӥм ини, котырес ӝӧк но люкаллям, но югдур интыысьтыз уг вырӟы. Пӧрме «спасение утопающего — дело рук самого утопающего» шуэм сямен. Ми ас поннамы котькудмы выриськом. Потэ ини вылэм таӵе ужрадэз ортчытыса шара кеськем, мед адӟысалзы ини шуыса. Татчы люкаськиськом иворчиос но, институтын ужасьёс но, Удмурт кун университетын ужасьёс но — ваньмыз вань кадь. Но кыӵе ке но сыӵе бадӟым ужез бералтӥсь ӧвӧл», — шуиз та ужрад пумысен «Удмурт дунне» газетлэн валтӥсь редакторез Зинаида Рябинина. Солэн малпанэзъя, огазеяськыса, рос-прос вазиськонэн потыны кулэ «вылӥын» кыӵе ке эсэпъёс мед юнматозы шуыса, малы ке шуоно выль куронъёс кыӵе ке йыр суранлы пӧрмизы, нош со вакытэ ик вужъёсыз куронъёс ӟечесьгес но валамонэсьгес вал. Ужрад бере пыриськисьёс огъя малпанэ вуизы: та шудонъя азьланяз тыро-пыдо ӵектос гожтыны но сое Йӧскалык политикая министерствое келяны. «Ми малпам та ужрадэз кыӵе ке сямлы пӧрмытыны. Шудонъямы кыӵе ке малпан вордӥськиз, мед луысал со быдэс элькунын, бадӟым, форматэзъя олимпиада выллем. Дышетскисьёслы ӧвӧл — кылын ужасьёс пӧлын», — вераз Зинаида Рябинина. Тодосчи Александр Шкляев ужъёсъя малпанъёссэ вера Фото: Анжелика Петрова © Шудон сярысь мылкыдзэ вераз Удмурт кун университетын Удмурт кылосбуръя, финно-угроведениея но журналистикая институтын 3-тӥ курсын дышетскись Иван Рыбаков. «Таиз ужрад туж тунсыко мыным потэ, малы ке шуоно удмурт кылэз туала арын кулэ туж ӟеч тодыны. Тросэз ӟучомыса верасько ини, ӟучо-удмурто. Соин ик малпасько таӵе ужрадъёс юртто тросгес ас кылэд сярысь тодыны. Мыным туж тунсыко потӥз, шулдыр вал, куддыръя ӟар-ӟар серекъяны но луэ вал, малы ке шуоно сюро вал сыӵе интыосыз текстъёсын, куке валантэм тыныд луэ но куке тон сое берыктыны ӟуч кылэ турттӥськод, нош луэ эшшо но серекъяногес, эшшо но валантэмгес», — шуиз со. Шудонлы йылпумъянъёсъя ваньзэсты азьпалтӥзы Историяя, кылъя но литературая удмурт институтысь тодосчиос но Удмурт кун университетысь команда. Кыкетӥ луизы Дэри ёросысь дышетӥсьёс, нош куинетӥ — «Удмурт дунне» газетысь иворчиос. Тегъёс: Ижкар Удмуртия удмуртъёс Мерлык удмурткыл Калыкъёслэнэшъяськонюртсы | Мерлык |
Майя Бывальцева 12-тӥ толсуре Удмуртиысь тӧролэн но кивалтэтлэн администрацизылэн кивалтӥсез Сергей Смирнов Ижкарысь искусствоосъя 1 номеро нылпи школаын дышетскисьлы Полина Кривейлы Россилэн азьмуртэзлэсь Владимир Путинлэсь кузьым сётӥз — электропианино. Со сярысь ивортэ улосвыл тӧролэн пресс-службаез. Дэри ёросысь Мешер гуртын улӥсь вить аресысеныз искусствоосъя школаын фортепиано классын дышетскиз, нош али Элькунысь крезьгуръя колледж бордын ужась крезьгуръя нимысьтыз школаын тодон-валанъёс люка. Гужем со фортепиано басьтыны юрттэт курыса азьмуртлы гожтэт лэзиз. Россилэн азьмуртэз Удмуртиысь нылмуртлы пианино кузьмаз 4 фото Пианисткалэсь вормонъёссэ тодыса (со пӧлын «Музыкальная мозаика» VII калыккуспо конкурс-фестивальлэн нырысетӥ степенё дипломез), кун кивалтӥсьлэн администрацияз нылашлы юрттыны малпазы. Россилэн азьмуртэз милемыз та кема возьмам кузьымез тыныд сётыны куриз. Малпасько, пианино быгатонлыкъёстэ волятыны но творчествоя выль конкурсъёсы пыриськыны юрттоз Сергей СмирновАдминистрацилэн кивалтӥсез Полиналы быдӟым крезьгурчилэн Пётр Чайковскийлэн вордскем шаерезлэсь данзэ огъяросси но калыккуспо конкурсъёсын йӧно утьыны сӥзиз. Тегъёс: Лулчеберет Ижкар ВладимирПутин Удмуртия крезьгур СергейСмирнов | Лулчеберет но туризм |
Майя Бывальцева 11-тӥ тулыспалэ Удмуртиын 19 градусозь кезьыт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Покчиарняе улосвылын пильмаськылоз, лымыяны кулэ ӧвӧл. Тӧл шундыӝужан палась секундскын 5-10 метре пельтоз. Нуназе элькунъя -14…-19, уйпалан -25 градусозь возиськоз. Сюресъёс вылын йӧвалег. Омыр зӥбет луло узвесь юбоя 754 миллиметр луоз, омырлэн мускытлыкез – 73 процент. Тегъёс: МЧС Удмуртия куазь Тол | Инкуазь |
Анжелика Тихонова корреспондент 24-тӥ южтолэзьлы Удмуртиын коронавирус инфекциен черлан 80 выль учыръёсты пусйизы. Висьыны усемъёс пӧлын 14 аресозь сизьым пиналъёс но 65 арессэс ортчем 25 адямиос. Со сярысь элькунысь оперативной штаб ивортӥз. Диагноззы Ижкарын 26 улӥсьёслэн зэмаз, Глазкарын, Эгра ёросын – быдэн тямыс, Дэбес ёросын – куать, Ува ёросын – вить, Вотка, Яр ёросъёсын – быдэн ньыль, Кез, Балезино, Красногорск ёросъёсын – быдэн куинь, Юкаменск, Сьӧлта, Кизнер, Глаз ёросъёсын – быдэн кык, Можгаын, Сюмси ёросын – быдэн одӥг. 76 адями висёнэз вормиз. Одӥг адями кулӥз: кышномуртлы 86 арес вал Туннэ нуналлы Удмуртиын выль коронавирус инфекциен черлан 30 сюрс 184 учыр лабораториосын зэматэмын. 26 сюрс 762 адями йӧназ, 371 мурт кулӥз. Та дыре 107 висисьёслэн тазалыксы секыт лыдъяське. Элькунын выль коронавирус инфекцилы 946 сюрс 71 эскеронъёс ортчытӥзы, берло нуналскын – 2 сюрс 16. 22-тӥ южтолэзьлы Удмуртиын 41 сюрс 812 адями коронавируслэсь прививка пуктӥз, со пӧлысь 27 сюрс 317-ез кыкетӥ люкетсэ но басьтӥзы ни. Тегъёс: Тазалык Ижкар висён Удмуртия коронавирус | Тазалык |
Туспуктэм: Руслан Нуриахметов Наталия Сильвестрова Вуись шутэтскон нуналъёсы, 18-19 тулыспалэ, Удмуртиын кӧня ке лымыялоз. Уйин куд-ог ёросъёсын быс луыны быгатоз. Температура та вакытлы эсэпъёслэсь улынгес луоз. Со сярысь улосвыл Гидрометцентрлэн пресс-службаез ивортӥз. Вуоно уе элькунъя уйин температура -19 градусозь лэзькоз, нуназе -7 градусозь ӝутскоз. Арнянуналэ, 19-тӥ тулыспалэ, уйин -18…-23 градусозь кезьыт кариськоз, нуназе -9…-14 градус луоз. Сюресъёс вылын йӧвалег возиськоз. 20-тӥ тулыспалэ температура уйин -15…-20, нуназе -8…-13 градус луоз. Лымшор бере ӧжыт но ӟолгес лымыяны кутскоз но пуксёнозь усёз. Сюресъёс вылын лымы вӧлдэт кылдыны быгатоз. Тегъёс: куазь Гидрометцентр Удмуртия | Инкуазь |
Майя Бывальцева Туннэ, 28-тӥ коньывуонэ, Удмуртилэн тӧроез Александр Бречалов Калыкъёслэн огазеяськон нуналзылы но Удмуртилэн кунлы басьтэмезлы 99 ар тырмонлы сӥзем кун приём ортчытӥз. Со сярысь улосвыл тӧролэн но кивалтэтлэн пресс-службазы ивортэ. Со пусйиз, ортчем аръёс ӵоже Удмуртилэн пӧртэм удысъёсаз трос вормонъёс но бадӟым азинсконъёс вал. Элькунын улӥсьёс ужез яратэменызы, чылкыт сюлэмо луэменызы но пуктэм ужпумъёсты быдэстыны быгатэменызы Удмуртиез устозэ дуннеын ыбылӥськон тӥрлык кылдытӥсьёслэн, быдӟым тодосчиослэн, вормонтэм спортсменъёслэн, культурая усточиослэн шаерзэс сямен тодмо кариз. Ӵапак тӥ усто ужъёслэн но вормонъёслэн азьпал радъёсазы луиськоды. Выль Удмуртиез – быдӟым ортчеменыз но юн кужымо вуоноеныз улосвылэз – кылдытонын ми тӥлесьтыд адӟем каром Александр Бречалов, Удмуртилэн тӧроезСо кун приёме лыктэмъёслы ужзы, вордскем шаерзэс яратэмзы, вылӥ быгатонлыкъёссы, адямилыко луэмзы понна тау кариз. Удмуртиысь 13 коллективъёслэсь но 50 адямилэсь туспуктэмъёссэс Данъян пул вылэ интыязы. Соос пӧлын экономика тодосъя доктор Юрий Перевощиков. Бадӟым арлыдэз шоры учкытэк, солы 91 арес, профессор мер но тодос удысъёсын бадӟым уж нуэ но Удмурт кун университетын студентъёсын эскерон ужъёсын выре. Нялтас вераса, туэ Юрий Перевощиковез Трокай Борисов нимо йӧскалык премиен пусъёзы. Данъян пул вылэ пыртэм муртъёс но коллективъёс, кун премилэн лауреатъёсыз нимысьтыз свидетельствоос басьтӥзы. Озьы ик Александр Бречалов Удмуртилэн дано кунмуртъёсызылы Ижысь механикая заводысь валтӥсь инженер-конструкторлы Владимир Ярыгинлы но сюрслэсь трос удмурт кырӟанъёс гожтэм самодеятельной крезьгурчилы, Ува ёросын удмурт кырӟанъя «Купанча» ансамблез кылдытӥсьлы Пантелей Кузнецовлы гадьпусъёс но нимысьтыз лентаос сётӥз. Тегъёс: Мерлык Ижкар Удмуртия праздникъёс АлександрБречалов | Мерлык |
Майя Бывальцева Михаил Калашниковлэсь 100 аръем юбилейзэ пусъёнэз радъясь комитетлэн нырысетӥ кенешонэз оштолэзе Москваын ортчоз. Удмуртиысь транспортъя но сюрес возёсъя министерстволэн коллегиезлэн кенешоназ 17-тӥ южтолэзе со сярысь вераз элькунлэн тӧроез Александр Соловьёв. «Али элькун Михаил Тимофеевич Калашниковлэсь юбилейзэ ортчытонлы дасяське <…>. Толон мон Россиысь кивалтэтлэн тӧроезлэн воштӥсеныз Рогозин Дмитрий Олеговичен пумиськылӥ. Радъясь комитетлэн нырысетӥ кенешонэз оштолэзьлэн нырысетӥ декадаяз Москваын ортчоз», — вераз Удмуртилэн тӧроез. Озьы ик со ивортӥз, Дмитрий Рогозинлы пыӵал тӥрлык кылдытӥсен герӟаськем элькунмы понна тужгес кулэ объектъёс сярысь вераз шуыса. Тодэ вайытом, Россиысь кивалтэтлэн тӧроезлэн воштӥсез Ижкарысь тодмо конструкторлэсь Михаил Калашниковлэсь 100 аръем юбилейзэ пусъёнэз радъясь комитетэн кивалтэ. Чакланъёсъя, праздникез радъян пумысен кӧняез ке кенешонъёс 2019-тӥ арын Ижкарын но Воткаын ортчозы. Тегъёс: Ижкар Удмуртия МихаилКалашников АлександрСоловьёв ДмитрийРогозин | Политика |
Туспуктэм: kremlin.ru Майя Бывальцева 19-тӥ куарусёнэ Владимир Путин Ижкарын ожгар промышленностья ӧрилэсь кенешонз ортчытӥз. Со сярысь Кремльлэн нимлыко сайтаз ивортӥзы. « Туннэ асьмеос ожгар промышленностья ӧрилэсь кенешонзэ ортчытӥськом – сое татын, Ижкарын, кунысь ожутиськон промышленностья одӥгаз валтӥсь центрын ортчытыны малпамы » Владимир Путин, Россилэн азьмуртэз Кун кивалтӥсь оборонной промышленностья огъетысь ветеранъёсты но али ужасьёсты Пыӵал лэсьтӥсьлэн нуналэныз ӟечкылаз но ӟеч ужамзы понна тау криз. « Туннэ оборонно-промышленной огъет туала но трослы аспӧртэм ожтӥрлык но техника кылдытэ, нимысьтыз огар ужрадэ пыриськись частьёс понна ваньбур поттонэз будэтэ, граждан вузъёс тросгес лэсьтэ, кудӥзлы кулэяськон асьме кунын но, кунгож сьӧрын но пумен йылэ » Владимир Путин, Россилэн азьмуртэз Кеншонын тужгес кулэ ожтӥрлык, ожгар но нимысьтыз техника поттонъя чакланъёсты быдэстон сярысь вераськизы, 2024-тӥ арлы валтӥсь ужпумъёсты пусйизы. Кун кивалтӥсьлэн верамезъя, туэ 8 толэзь ӵоже ужанрадлык кулэезъя быдэсъяське, нош куд-ог ӧръёсъя ожгар вузъёсты поттонэз кӧня ке поллы будэтыны луиз. Со дыре ик куд-ог подукциез поттонэз эшшо йылэтыны кулэ. Оборонно-промышленной огъетысь предприятиос вузпӧр кужымзэс азинтыны, выль технологиосты пыӵатыны, ожгар вузъёслэн ӟечлыксылы азьло сямен ик бадӟым саклык висъяны кулэ, пусйиз Владимир Путин. Тегъёс: Удмуртия ВладимирПутин оборонаянопромышленностьяогъет Ижкар | Политика |
Майя Бывальцева Удмуртиысь Гурт возёсъя но сиён-юонъя министерство гурт ёросъёсын улӥсьёслэн мерлыко ӵектосъёссылы грантъёс висъян вылысь вожвылъяськонлы йылпумъянъёс лэсьтӥз. 2019-тӥ арын 34 проектъёс юрттэт басьтозы. Со сярысь элькунысь Гурт возёсъя но сиён-юонъя министерстволэн пресс-службаез ивортэ. Улосвыл министерствоен ортчытэм вожвылъяськонэ туэ тужгес трос куриськонъёс вуизы. Ортчем конкурс эшшо одӥг пол возьматӥз: гуртоос интыосысь ужпумъёсты сэрттон-пертчонэ мыло-кыдо пыриськыны дась. Куриськонъёс котькулэсь трос вуизы, вожвылъяськонэ 148-эз лэземын вал (ӵошатон вылысь: 2018-тӥ арын грантъёс понна 89 поселениос нюръяськизы). Гурт возёсъя министерство 34 ӵектосъёсты умоен лыдъяз, соосты улонэ пыӵатыны грантъёс 10 ёросъёс басьтозы Удмуртиысь Гурт возёсъя но сиён-юонъя министерстволэн пресс-службаезЭгра ёросын сизьым ӵектосъёс юрттэт басьтозы. Со чотын Сэп гуртын Гончарлэн азбарез ужаны кутскоз, Сундур гуртын – спортъя но шудонъя площадка, Шоргуртын – нылпиослы шудон площадка, Пурга черкогуртын – лулчеберетъя урам центр. Озьы ик кунлэсь грантъёс басьтозы Дэбес ёросысь куать ӵектосъёс, Ува ёросысь – вить, Дэри ёросысь – ньыль, Яр, Пичи Пурга но Юкаменск ёросъёсы – быдэн куинь, Вотка, Шаркан но Сьӧлта ёросъёсысь – быдэн одӥг. Тросэз ӵектосъёс гуртъёсын нылпиослы спортэн вырыны но шудыны площадкаос лэсьтонэн но шутэтскон интыос радъянэн герӟаськемын. Та ужъёсты быдэстыны таяз арын 4 миллион 900 висъямын, бадӟым коньдон – 4 миллион 800 сюрс манет – нырысьсэ улосвыл бюджетысь сётэмын луоз. Матысь дыре грант басьтӥсь поселениосын тупанкылъёс гожтозы. Вань ӵектосъёс 2019-тӥ ар пумозь быдэстэмын луыны кулэ. «Гурт интывылъёсты ялан азинтон» кун программа улсын интыосысь кичӧлтонъёслы грантъёсын юрттон Удмуртиын 2017-тӥ арын кутскиз. Ортчем кык аръёс ӵоже гуртъёсын лулчеберетъя но шутэтсконъя 59 интыос кылдытэмын. Тодэ вайытом, таяз арын Удмуртиын 11 гурт сюресъёсты тупатъян ужъёслы миллиард манетлэсь трос коньдон кошкоз. Тегъёс: Мерлык Удмуртия гурт гуртвозёсъяминистерство мигрантъёс | Мерлык |
Майя Бывальцева 28-тӥ пӧсьтолэзе Шаркан ёросысь Зар-Вишур гуртын быдэ вуонлы сӥзем «Эру» элькун ужрад ортчоз. Туэ отчы 7 команда пыриськоз, одӥгез соос пӧлысь Татарстанысь Варклед-Бодья черкогуртысь. Иворъёсъя «Удмуртия» агентстволы со сярысь веразы Зар-Вишурысь лулчеберетъя юртын. «Эру» ужрадэ 14–18 аресъем егитъёслэн командаоссы пырисько: 4 нылъёс но 4 пиос. Зар-Вишуръёс соосты куинетӥзэ пумиталозы ни. Вашкала йылоллы сӥзем шулдыръяськонэз радъяло Шаркан ёрос но элькунысь удмурт егитъёслэн шунды огазеяськонзы Удмуртиысь Калыкъёслэн эшъяськон юртсы юрттэмен. «Сӥземын со вашкала сям-йылолъёсты утёнлы, кызьы азьло лэсьто вал сыӵе испытание быдэ вуэм егитъёслы — соос дасесь-а бадӟым улонлы шуыса. Ми но со выллем лэсьтыны турттӥм — <…> быгато-а соос киын ужаны, эктыны удмурт эктонъёсты, кырӟаны, вашкала сям-йылолъёстытодо-а, уг-а», — вераз иворъёсъя «Удмуртия» агентстволы «Шунды» огазеяськонлэн тӧроез Алина Чернова. Командаос асэнызы тодматозы (визитка), удмурт гожъясьлэн но крезьгурчилэн Владимир Котковлэн творчествоя квест-шудонэз ортчозы, «Ми татын вал» арт-проектэ пыриськозы. «Клуб азьын вань туж чебер инты, соос малпазы сыӵе конкурс лэсьтыны — на память мед кылёз арт-объект, соос скамейкаосты чеберъялозы», — валэктӥз удмурт егитъёслэн азьветлӥсьсы. Сяме пыӵамъя, ужрадын «Кык дыдыкъёс» вожвылъяськон ортчоз. Но таяз арын татын вылез вань — азьвыл отчы одӥг командаысь нылэн пиен пыриськылӥзы ке, туэ паръёсты пус чӧлтыса кылдытозы. Алина Черновалэн верамезъя, озьы егитъёс матысьгес тодматскыны но эшъяськыны быгатозы. «Кык дыдыкъёс» вожвылъяськонын шурысь карнанэн ву ваёзы. Со сяна, пиос пу пильылозы, нош нылъёс сое артанае тырозы, дунъялозы, кин ӝоггес но чебергес тыроз. Эшшо нылъёс черсозы, татын шортлэсь чеберзэ дунъялозы. Таяз арын нырысьсэ пиослэсь кирпич тырыны быгатэмзэс эскерозы. Озьы ик паръёс эктон возьматоно луозы. Вань эскеронъёсты ортчем бере вормисьёсты пусъён, концерт но эктонъёс луозы. Тегъёс: Лулчеберет Шаркан егитъёс Удмуртия удмуртъёс йылолъёс | Лулчеберет но туризм |
Анжелика Тихонова корреспондент 18-тӥ шуркынмонэ Удмуртиын дунтэк юридик юрттэт сётон нунал ортчоз. Со ӟырдыт телефон линия амалэн радъяськоз, ивортӥз элькун кивалтэт бордын ужась Удмуртиысь миръясь судьяослэсь ужзэс радъянъя управление. Ужрад Нылпиослы эрикрадо юрттэт сётонъя огъяросси нуналлы тупатэмын луоз Со нуналэ элькунын улӥсьёс 10 часысен 13 часозь 8 (800)-30-18-441 телефон номеръя жингыртыны (дунтэк) но рос-прос юридик юрттэт басьтыны быгатозы. Ӧнерчиос таӵе ужпумъёсъя визь-кенеш сётозы: - нылпиосын семьяослы мерлыко юрттэт, нылпиослэсь, анай-атайтэк кылем пиналъёслэсь, сӧсыр пиналъёслэсь но анай-атаенызы кельтэм пиналъёслэсь тунсыкъёссэс но эрикрадъёссэс утён; - трос нылпиё, начар улӥсь но шуг югдуре сюрем семьяослы пособиос, льготаос но мер юрттэт юнматон; - алиментъёс юнматон но берыктытон; - нылпиослэсь улон интыя но ваньбуръя тунсыкъёссэс утён. Тегъёс: Мерлык Ижкар нылпиос Удмуртия юрттэт | Мерлык |
Туспуктэм: Григорий Фомин Майя Бывальцева Удмуртие пуэдлэсь вакциналэн нырысетӥ партиез вуиз, 1-тӥ куарусёнозь со эмъяськонниосъя люкылэмын луоз. Со сярысь элькун кивалтэтлэн тӧроезлэн воштӥсез Эльвира Пинчук телеграм-каналаз ивортӥз. Бадӟымъёс понна 193 сюрс доза «Совигрип» но 22 сюрс доза «Ультрикс квадри», пиналъёс понна 79 сюрс доза «Ультрикс квадри» вакцина вуиз. « 1-тӥ куарусёнысен кутскыса, тӥ улон интыя эмъяськоннияды вакцинациез ортчыны быгатӥськоды. Пиналъёслы прививка озьы ик нылпи садъёсын но школаосын лэсьтом » Эльвира Пинчук, Удмуртиысь кивалтэтлэн тӧроезлэн воштӥсез Тодэ вайытом, туэ прививка 860 сюрслэсь трос адямилы пуктыны малпало. Тегъёс: Удмуртия пуэд прививка ЭльвираПинчук | Тазалык |
Туспуктэм: Григорий Фомин Майя Бывальцева Удмуртиын 22 сюрс 700-лэсь трос адями пуэдлэсь прививка пуктӥз ни. Со сярысь элькунысь тазалыкез утёнъя министерстволэн пресс-службаез ивортӥз. Вакцинациез 5 сюрс 400-лэсь трос пиналъёс ортчизы, озьы ик но трос калык пӧлын ужась 17 сюрс 300 пала арлыдоос – эм, дышетон, вузкарон, транспорт, коммунальной, бытовой юрттэт сётон удысын ужасьёс, призывникъёс. Тодэ вайытом, пуэдлэсь вакциналэн нырысетӥ партиез элькунэ 19-тӥ гудырикошконэ вуиз. Туэ 896 сюрслэсь трос адямилы прививка пуктыны чакламын. Нялтас вераса, пуэдлэсь но коронавируслэсь прививка ӵош пуктыны яра. Нош вакцинациез пӧртэм нуналъёсы ортчоно ке, висказы 1 толэзь луыны кулэ. Тегъёс: пуэд Удмуртия прививка Тазалык | Тазалык |
Наталья Тетерина 9-тӥ тулыспалэ Дэри ёросысь Пероггуртын выль спортогъетэз сӥё-дано усьтозы. Кызьы ивортэ элькунысь Спортъя министерстволэн пресс-службаез, объектэз кун но ужбергатон ласянь валче вылысь ужанъя ӵектос улсын пуктӥзы. Ужбергатӥсьёс ӵектослы 200 миллион манетлэсь ятыр коньдон висъязы. Выль объектын бассейн Уянъя калыккуспо федерацилэн куронъёсызъя лэсьтэмын: кузьдалаез 25 метр, пасьталаез 16 метр (6 чур), вӧлдэтлэн ӝуждалаез 12 метр. Озьы ик спортэн вырисьёс понна тренировочной но тренажёрной залъёс, сиськонни но дӥсез воштон висъетъёс ужалозы. Нуналаз татын 2 но ӝыны сюрс адями мугорзэ кыдатыны быгатоз. Абонементъя занятиос сяна, выль огъетын ӵошатсконъёс радъяськозы. Та мерлыклы чаклам ужбергатон. Элькунын уянэз азинтон спортогъетэн кивалтӥсьёзлы тунсыко луэ, соин ик Удмурт Элькунысь уянъя федерациен валче ужалозы Наталья Гольцова, Удмуртиысь физкультурая, спортъя но егитъёсын ужан политикая министрПусъём, нырысетӥез вожвылъяськон — спортсменъёс, ветеранъёс но уяны яратӥсьёс пӧлын усьтэм элькун ӵошатсконъёс — спортогъетэз усьтон нуналэ ик чакламын. Отчы пыриськыны 70-лэсь ятыр адями мылкыдзэ вераз ни. Соос пӧлын спортъя мастеръёс Рамиля Нигматуллина, Роман Уланов, Вадим Шалаев, Россилэн ветеранъёс пӧлын чемпионка Нина Александрова. Озьы ик калыккуспо классъем спортъя мастеръёс Екатерина Торошина но Иван Сорокин пыриськозы шуыса чаклало. Спортогъетэз но ӵошатсконъёсты сӥё-дано усьтон 10 часын кутскоз. Тегъёс: Спорт Удмуртия Дэри спортъяминистерство уян НатальяГольцова | Спорт |
Майя Бывальцева Глазкарысь дышетӥсьёсты дасянъя В.Г. Короленко нимо институт «Калыклэн данъяськонэз – анай кыл» улосвылкуспо ӵектос борды итӥськиз. 20-21 тулыспалэ отын удмурт кыллы сӥзем ужрадъёс ортчозы. Со сярысь дышетсконнилэн «ВКонтакте» мерлыко вотэсысь огиназ . Институтын дышетскисьёс понна вуоно арняе удмурт мунёосты лэсьтонъя, «Выжыкыл дуннеын» мастер-классъёс, «Кырӟаськом анай кылын» видеоэстафета, финн-угор пуштросо адӟытон но удмурт кыллы но лулчеберетлы сӥзем мукет ужрадъёс возьмало. «Калыклэн данъяськонэз – анай кыл» ӵектосэз Сыктывкарысь Питирим Сорокин нимо кун университет радъяз. Со борды Финн-угор университетъёслэн калыккуспо ассоциациязы пырись вылӥ дышетсконниосысь студентъёс итӥсько. Анай кыллэн нуналэзлы сӥзем ужрадъёс Россиысь 11 улосвылъёсын ортчозы. Ӵектос финн-угор кылъёсты утён но азинтон, соосты егитъёс пӧлын утён вылысь радъяське. Ватсалом, ӵектос егитъёслэн проектъёссыя огъяросси вожвылъяськонын утэм коньдонэн быдэстӥське. Тодэ вайытом, 21-тӥ тулыспалэ, ӵапак Анай кыллэн калыккуспо нуналаз, Ижкарысь Кузебай Герд нимо йӧскалык гимназиын «Герд лыдӟонъёс» элькун конференци ортчоз. Валтӥсь ивортонъёсты пиналъёс но егитъёс лэсьтозы шуыса вераськизы. Тегъёс: Мерлык Лулчеберет егитъёс Удмуртия Глазкар удмурткыл финн-угоркалыкъёс ГГПИ | Мерлык |
Туспуктэм: Руслан Нуриахметов Наталия Сильвестрова Ижкарын Кузебай Герд нимо йӧскалык гимназиын удмурт гожъясьёслэсь ужъёссэс вольыт лыдӟонъя «Удмуртилэн улэп классикаез» («Живая классика Удмуртии») вожвылъяськон ортчиз. Туэ нырысьсэ сое элькун инлыкен радъязы. Со сярысь ивортодэтъя «Удмуртия» агентстволэн корреспондентэзлы вожвылъяськонлэн кичӧлтӥсез, дышетон юртлэн кивалтӥсез Татьяна Волкова вераз. Вожвылъяськонлэн заочной люкетаз 120 нылпи садъёсысь пиналъёс, 1-4, 5-7, 8-11-тӥ классъёсын дышетскисьёс пыриськизы. Соос пӧлысь 30-зэ тужгес но устооссэ бырйизы. Финалэ Ижкарысь, Шаркан, Балезино, Можга, Пичи Пурга но мукет ёросъёсысь нылпиос вуизы. Конкурсын Кузебай Гердлэн, Ашальчи Окилэн, Лия Малыхлэн, Василий Садовниколэн, Вениамин Ившинлэн но мукет удмурт гожъяськисьёслэн ужъёссы чузъяськизы. Школаосын дышетскисьёс проза амалэн гожтэм произведениосты лыдӟизы, нош нылпи садъёсы ветлӥсьёс - кылбуръёс. Татьяна Волкова пиналъёслэсь рос-прос дасяськемзэс пусйиз. « Сыӵе умой конкурс ортчиз, сыӵе артистичной нылпиос, ми воксё паймимы! Зэмос артистъёс! Ми бӧрдӥм но, серекъям но. Сокем быгатӥзы нылпиос умой лыдӟыны произведениосты. <…> Вераны кулэ, туж трос милям элькунамы бадӟым быгатонлыкен нылпиос » Татьяна Волкова, Кузебай Герд нимо йӧскалык гимназилэн кивалтӥсез Котькуд класс категориын вормисьёсты но призёръёсты бырйизы. Жюрилэн ужез шуг вал, пиналъёс быгатонлыкъёсынызы сокем зол паймытӥзы, куинь дышетскисьлы нимысьтыз кузьымъёс сётӥзы на. Вожвылъяськонэз радъясьёс оско, вуоно аре вожвылъяськон эшшо но паськыталоз, Удмуртиысь сяна, мукет но улосвылъёсысь пыриськисьёс луозы. Тодэ вайытом, «Живая классика» огъяросси вожвылъяськонлэсь улосвыл люкетсэ йӧскалык кылъёсын но ортчытыны ӵектонэн Кузебай Герд нимо гимназия но Удмуртиысь дышетонъя но тодосъя министерство 2021-тӥ арын сӥзьыл потӥзы. 2022-тӥ арын «Удмуртилэн улэп классикаез» вожвылъяськон гимназиысь дышетскисьёс пӧлын ортчиз. Ватсалом, 2023-тӥ арын «Живая классика» огъяросси вожвылъяськонлэн улосвыл люкетаз Глазкарысь, Ижкарысь но Воткаысь пиналъёс вормизы. Тегъёс: удмурткыл пиналъёс вожвылъяськон Ижкар Удмуртия | Лулчеберет но туризм |
Майя Бывальцева Россиысь Кун Думалэн сизьыметӥ ӧтчамаз коммунистъёс-депутатъёс пӧлын Удмуртилэсь тунсыкъёссэ утёзы выль адямиос. Элькунлэсь али ужась парламентарий 66 аресъем Николай Сапожников быръёнъёсы уз пыриськы. Иворъёсъя «Удмуртия» агентстволэн корреспондентэзлы со сярысь вераз КПРФ-лэн Удмуртиысь элькун комитетэзлэн нырысетӥ секретарез Владимир Бодров. КПРФ-лэн ӧтчамез ортчиз 25-тӥ инвожое Москва улосвылын. Отын Кун Думаысь депутатэ кандидатъёсты партилэн списокезъя но одӥг мандатъем округъёсъя юнматӥзы. Та быръёнъёсын Удмуртия коммунистъёслэн нимаз интывыл группае висъямын (кунъя соос 37, эшшо валтӥсь список), соя списоклэн нырысетӥ чураз интыяськиз Владимир Бодров. Озьы ик отчы шедизы улосвыл парламентысь КПРФ-лэн фракциезлэн кивалтӥсез, партилэн элькун комитетэзлэн кыкетӥ секретарез Владимир Чепкасов, партилэн элькун комитетэзлэн секретарез, КПРФ-лэн Глазкар ёзэтэзлэн нырысетӥ секретарез Елена Масленникова но партилэн элькун комитетэзлэн агропром ужпумъёсъя но мерлыко политикая секретарез Василий Афанасьев. Россиысь Кун Думалэн сизьыметӥ ӧтчамаз быръёнъёсы одӥг мандатъем 33 номеро Удмурт округъя коммунистъёс ӵектӥзы 44 аресъем Владимир Чепкасовез, одӥг мандатъем 34 номеро Ижкар округъя — 58 аресъем Владимир Бодровез. Кун Думаысь али депутат, промышленностья комитетлэн тӧроезлэн воштӥсез Николай Сапожников кандидатъёс пӧлын туэ ӧвӧл. 2011-тӥ арын 4-тӥ толсуре со кун парламентэ партилэн списокезъя быръемын вал. Партилэн федерал списокезлэн нырысетӥ чураз КПРФ-лэн тӧроез Геннадий Зюганов. Собере мыно космонавт Светлана Савицкая, но КПРФ-лэн Валтӥсь комитетэзлэн секретарез Юрий Афонин. Нырысетӥ дас чуръёсын озьы ик КПРФ-лэн Валтӥсь комитетэзлэн тӧроезлэн нырысетӥ воштӥсез Иван Мельников, Кун Думаысь фракцилэн координаторез Сергей Решульский, партилэн тӧроезлэн воштӥсьёсыз Владимир Кашин, Дмитрий Новиков, Нобель премилэн лауреатэз Жорес Алфёров, Кун Думаысь депутатъёс Ваха Агаев но Казбек Тайсаев. Асьсэлэн ӧтчамазы коммунистъёс одӥг мандатъем округъёсъя 225 кандидатъёсты но партилэн списокезъя 400 адямиез ӵектӥзы, быръёнъёслы программазэс юнматӥзы. Тодэ вайытом, Россиысь Кун Думае быръёнъёсы кандидатъёссэ аслаз ӧтчамаз азьвылгес юнматӥз «Единая Россия». Партилэн спиосказ пыризы 22-тӥ куартолэзе ортчытэм праймеризын вормсиьёс — Кун Думаысь депутат Андрей Исаев, Удмуртилэн тӧроезлэн но кивалтэтлэн администрацизылэн кивалтӥсез Андрей Гальцин, Россилэн азьмуртэз бордын ужась Калык возёсъя но кун службая Росси академилэн Ижкарысь филиалэзлэн кивалтӥсез Алексей Шепталин но Удмуртиысь йӧскалык политикая министр Лариса Буранова. Одӥг мандатъем округъёсъя ӵектэмын Удмуртилэн Кун Кенешысьтыз экономика политикая, промышленностья но инвестициосъя ялан ужась ӧрилэн кивалтӥсез Валерий Бузилов (33 номеро Ижкар округъя) но Россиысь наукаосъя академилэн Урал ёзэтысьтз Историяя, кылъя но литературая Удмурт институтлэн кивалтӥсез Алексей Загребин (34 номеро Удмурт округъя). Аслэсьтыз кандидатъёссэ шараяз «Справедливая Россия» но. Удмрт элькунъя но Киров улосвылъя 14 номеро улосвыл группая партилэн списоказ пыризы Кун Думаысь депутатъёс Сергей Доронин, Вадим Белоусов но Виктор Шудегов. Одӥг мандатъем округъёсъя ӵектӥзы Удмуртиысь Кун Кенешын партилэсь депутатъёслэн огазеяськонзылэсь кивалтӥсьсэ Фарид Юнусовез (33 номеро Ижкар округъя) но Виктор Шудеговез (34 номеро Удмурт округъя). Куара сётон 18-тӥ куарусёнэ ортчоз. Тегъёс: Политика Мерлык быръёнъёс КунДума | Политика |
Туспуктэм: Алексей Арзамасцев Майя Бывальцева 1-тӥ южтолэзе 10 час 40 минутысен 10 час 44 минутозь Удмуртиын калыкез ивортон сӧзнэтэз эскерон ортчоз. Со сярысь элькун тӧролэн но кивалтэтлэн пресс-службазы ивортӥз. Ньыль минут ӵоже электросиренаос чузъяськозы, «Первый канал», «Россия-1», «Матч ТВ», «НТВ», «Пятый канал», «Россия-К», «Россия-24», «Карусель», «ОТР», «ТВ Центр» огъяросси телеканалъёсын но «Радио России» радиоканалын ивортон сётозы. Элькунын улӥсьёсты но куноосты чаклам ужрадлэсь кулэлыксэв аланы но сюлэмшугъяськытэк улыны куро. Тегъёс: Удмуртия Мерлык | Мерлык |
Туспуктэм: vk.com (Алексей Семёнов) Наталия Сильвестрова Стратегической ужпумъёсъя ракетной войскоослэн нуналазы Алнашын со войскоослы сӥзем синпелет усьтӥзы. Со сярысь ёрослэн тӧроез Алексей Семёнов «ВКонтакте» мерлыко вотэсысь бамаз ивортӥз. Синпелетэз ракетной войскоосын служить каремъёслэн люкам коньдонэнызы пуктӥзы. Тодэ вайытом, Кизнерын нимысьтыз ожгар ужрадын быремъёслы сӥзем стела усьтӥзы. Тегъёс: ожгарчиос синпелет Алнаш Удмуртия | Мерлык |
Анжелика Тихонова корреспондент Йӧскалык дӥськутэн нылпиосын туспуктэмъёсъя «Дети России» вожвылъяськонын куара сётон кутскиз. Конкурсын удмурт дӥсен пиналъёслэн туспуктэмъёссы но вань. Со сярысь вожвылъяськонэз радъясь Калык кусыпъёсъя журналистикалэн гильдиезлэн «Национальный акцент» вотэсбамаз ивортӥзы. Куара сётон 30-тӥ куартолэзе 22 часозь кыстӥськоз. Вормисьёсты 1-тӥ инвожое, Нылпиосты утён нуналэ, шараялозы Куара сётонлы йылпумъянъёсъя одӥгзэ тужгес трос куара люкам вормисез шараялозы. Кыкетӥзэ вормисез ӧнерлыко жюрилэн быръемезъя пусъёзы. Со сяна, тужгес зэмос костюмез быръёзы. Ваньзылы ик вормисьёслы дуно кузьымъёс сётозы. Куара сётыны луэ. Конкурсэ Россиысь 40 пала калыкъёслэн йӧскалык дӥсьёсынызы туспуктэмъёс вуизы. 108 адями оглом 246 ужзэ келяз. Удмуртъёслэн сяна, конкурсын ӟучъёслэн, казакъёслэн, ненецъёслэн, мордваослэн (мокшаослэн но эрзяослэн), чувашъёслэн, калмыкъёслэн, бигеръёслэн, теленгитъёслэн, башкиръёслэн, поръёслэн, казахъёслэн, украинъёслэн, саамъёслэн, якутъёслэн, алтайёслэн, азербайджанъёслэн, бурятъёслэн, кряшенъёслэн, армянъёслэн, семейёслэн, эвенъёслэн, эвенкъёслэн, корякъёслэн, чукчаослэн, хакасъёслэн, долганъёслэн, юкагиръёслэн, хантыослэн, немецъёслэн, черкесъёслэн, таджикъёслэн, аваръёслэн, ительменъёслэн, ижораослэн но комиослэн костюмъёссы возьматэмын. Пусъём, «Дети России» вожвылъяськон 2014-тӥ арысен ортче ини. Отчы пырем тужгес усто ужъёсты интыысь интые ветлӥсь адӟытонэ пырто, бӧрысь соин Россиысь пӧртэм каръёсын но кунгож сьӧрын тодмато. Тодэ вайытом, 2020-тӥ арын лымшор удмуртъёслэн туспуктэмзы «Анай но нылпиос йӧскалык дӥськутэн» вожвылъяськонын 10 устоосыз пӧлы шедиз вал. Тегъёс: Лулчеберет нылпиос Удмуртия Россия вожвылъяськон удмуртъёс туспуктэм | Лулчеберет но туризм |